Proses bawa pulang jenazah Faziani didakwa tidak ikut prosedur
Oleh ROSALWANI CHE SOH

19 Jun 2022, 8:46 pm
KOTA BHARU – Keluarga kepada pengasas produk kecantikan, Dnars Skincare, Faziani Rohban Ahmad membuat laporan kepada Suruhanjaya Pencegahan Rasuah Malaysia (SPRM) selepas mendakwa urusan membawa pulang jenazah usahawan itu tidak mengikut prosedur yang sah.
Laporan itu dibuat oleh abang sulung arwah Faziani, Mohd. Faisal Rohban Ahmad, 48, di Pejabat SPRM, Lundang di sini hari ini.
Peguambela dan peguamcara yang mewakili Mohd. Faisal, Leftenan Kolonel Bersekutu, Azhar Ahmad berkata, berdasarkan maklumat yang diperoleh, proses membawa pulang jenazah Faziani menimbulkan keraguan selepas dilakukan pada hari yang sama selepas kemalangan iaitu pada 18 Mei 2019.
Menurutnya, tindakan itu didapati tidak mengikut prosedur yang betul apabila jenazah yang meninggal dunia perlu mendapat surat kebenaran dari pejabat Konsulat Malaysia di Songkla, Thailand.
Mohd. Faisal (tengah) ketika ditemui pemberita selepas membuat laporan di pejabat SPRM, Lundang dekat Kota Bharu hari ini. /FOTO ROSALWANI CHE SOH
“Dalam kes ini, tiada surat tersebut sebelum jenazah dibawa pulang ke sini. Selain itu, urusan membawa jenazah juga singkat apabila kebiasaannya ia memerlukan sekurang-kurangnya lima hari.
“Bagaimanapun, jenazah Faziani sudah tiba di negara ini tidak sampai 12 jam selepas kemalangan,” katanya ketika ditemui pemberita di pekarangan pejabat SPRM di sini hari ini.

Mengulas lanjut, Azhar berkata, pihaknya juga sudah ke Wisma Putra di Putrajaya selain mendakwa mempunyai pengesahan daripada seorang pegawai yang memaklumkan bahawa urusan membawa pulang jenazah tidak mengikut prosedur sah.
Sementara itu, Mohd. Faisal berharap agar siasatan berhubung kes itu dapat dipercepatkan bagi mengelakkan masalah yang akan timbul selepas ini.
Menurutnya, kepulangan jenazah dalam tempoh singkat sebenarnya memudahkan segala urusan, namun ia menimbulkan keraguan keluarga mangsa yang tiada di lokasi kejadian.
Kosmo! Online sebelum ini melaporkan, keluarga arwah Faziani menuntut pihak polis menjalankan siasatan terperinci berhubung kematian wanita itu yang maut dalam kemalangan jalan raya di Pattani, Thailand, tiga tahun lalu.
Ahli keluarga Faziani berkata, laporan itu dibuat selepas pihaknya mengesyaki ada unsur-unsur lain dalam kemalangan yang berlaku pada 18 Mei 2019 itu. – KOSMO! ONLINE


Pusat hiburan tawar GRO serendah RM100 diserbu
Oleh NUR HUDA MUSA

19 Jun 2022, 10:07 pm
KUALA LUMPUR – Enam individu ditahan termasuk lima orang wanita warga asing dipercayai bekerja sebagai GRO di sebuah pusat hiburan dan karaoke di Jalan Kuchai Lama, di sini semalam.
Ketua Jabatan Siasatan Jenayah Kuala Lumpur, Senior Asisten Komisioner Habibi Majinji berkata, tangkapan itu membabitkan seorang lelaki dipercayai penjaga premis tersebut dan lima wanita warga Vietnam berusia antara 23 ke 34 tahun.
Serbuan pada pukul 12.30 tengah malam itu dijalankan sepasukan pegawai dan anggota dari Bahagian Kongsi Gelap, Judi dan Maksiat (D7), Jabatan Siasatan Jenayah (JSJ) Ibu Pejabat Polis Kontinjen (IPK) Kuala Lumpur.
“Seramai 40 orang telah diperiksa ketika serbuan itu iaitu melibatkan 37 orang pelanggan lelaki dan tiga orang pelanggan wanita berusia antara 25 hingga 49 tahun.
“Semakan dilakukan mendapati pusat hiburan terbabit tidak mempunyai lesen untuk beroperasi. Polis turut merampas peralatan audio serta resit perniagaan,” katanya dalam satu kenyataan di sini hari ini.
Mengulas lanjut, jelas Habibi, pusat hiburan itu yang sudah beroperasi selama empat bulan menawarkan khidmat GRO dengan bayaran serendah RM100 kepada pelanggan. -KOSMO! ONLINE


‘Usain Bolt’ Malaysia ditawar masuk UPSI
19 Jun 2022, 6:36 pm
PETALING JAYA – Pelari pecut muda, Muhammad Azeem Mohd. Fahmi atau lebih dikenali sebagai ‘Usain Bolt’ Malaysia hari ini ditawar masuk ke Universiti Pendidikan Sultan Idris (UPSI) dalam pengajian diploma beserta biasiswa universiti tersebut.
Pengarah Akademik UPSI, Prof. Madya Dr. Abdul Rahim Razalli berkata, atlet olahraga yang berusia 18 tahun ini berjaya mengungguli acara 100 meter, Kejohanan Olahraga Terbuka Perak 2022 dan mendapat keputusan cemerlang dalam peperiksaan Sijil Pelajaran Malaysia (SPM).
“Tawaran tersebut bagi mengiktiraf kecemerlangan akademik dan sukan beliau dengan memperoleh keputusan 6A dalam SPM serta kecemerlangannya menjulang pingat Olahraga Terbuka Perak 2022,” katanya dalam satu kenyataan hari ini.
Menerusi kenyataan itu lagi, Abdul Rahim menyerahkan surat tawaran kepada bapa Muhammad Azeem, Mohd. Fahmi Tajuid, 53, yang ditemui di kediamannya di Teluk Intan.
“Mohd. Fahmi ketika ditemui gembira dengan hasrat UPSI serta akan mempertimbangkan tawaran selepas berbincang dengan Muhammad Azeem sendiri,” jelasnya.
Sementara itu dalam kenyataan sama, Naib Canselor UPSI, Prof. Datuk Dr. Md Amin Md Taff berkata sebagai universiti pendidikan utama negara, UPSI sentiasa memberi ruang sokongan kepada para atlet tanah air yang dilihat dapat memacu kepada kecemerlangan sukan negara sekali gus mengharumkan nama universiti ke peringkat antarabangsa. -KOSMO! ONLINE


Saintis temui lohong hitam yang boleh ‘menelan’ Bumi
Oleh KOSMO!

19 Jun 2022, 7:30 pm
CANBERRA – Sekumpulan saintis mendakwa bahawa mereka telah menemui sebuah lohong hitam yang amat besar sehingga boleh memuatkan seluruh sistem suria serta ‘menelan’ Bumi, lapor akhbar Daily Star semalam.
Lebih membimbangkan apabila lohong hitam itu cukup besar untuk menelan Bumi, demikian menurut pakar dari Universiti Kebangsaan Australia.
Ketua penyelidik, Dr. Christopher Onken berkata, penemuan itu dianggap sebagai sesuatu yang amat besar, sukar ditemui dan tidak dijangka.
“Ahli-ahli astronomi telah memburu objek sedemikian selama lebih 50 tahun. Mereka telah menemui beribu-ribu objek yang samar-samar, namun objek terang ini ditemui tanpa disedari,” tambah Onken.
Laman Space.com melaporkan bahawa lohong hitam itu adalah bersaiz 500 kali ganda lebih besar berbanding lohong hitam yang terletak di tengah-tengah Bima Sakti. – Agensi


Jemaah haji wanita positif Covid-19, penerbangan bersama suami ditunda
Oleh MOHAMAD FAIZAL HASHIM

19 Jun 2022, 7:13 pm
KULAI – Seorang wanita daripada kumpulan pertama jemaah haji Johor didapati positif Covid-19 hasil ujian pengesanan RT-PCR yang dijalani sebelum berlepas di Lapangan Terbang Antarabangsa Senai (LTAS), di sini petang tadi.
Pengarah Tabung Haji Negeri Johor, Abu Shukor Jangga berkata, penerbangan wanita itu bersama suaminya akan ditunda kepada tarikh yang akan dimaklumkan kelak.
Katanya, penangguhan itu bergantung kepada keadaan wanita itu serta tempoh kuarantin yang perlu dijalani sebelum melakukan ujian pengesanan wabak Covid-19.
“Ia berbeza mengikut tahap kesihatan individu, sekiranya keadaannya tidak begitu teruk, mungkin tempoh kuarantin lebih pendek.
“Sekiranya, ketika dia sudah bebas Covid-19 dan tidak ada lagi penerbangan dari LTAS, maka dia perlu terus mengambil penerbangan di Lapangan Terbang Antarabangsa Kuala Lumpur (KLIA),” katanya kepada pemberita ketika ditemui di LTAS, dekat sini hari ini.
Abu Shukor berkata, bermula hari ini hingga Rabu terdapat satu ‘chartered flight’ akan berlepas di LTAS bagi membawa bakal jemaah haji di negeri ini.

“Disebabkan slot penerbangan yang terhad, kita akan membantu sebaik mungkin mana-mana individu yang didapati positif untuk menunaikan hajat mereka ke Tanah Suci,” katanya. -KOSMO! ONLINE


Kemenangan bersejarah Melaka Mystic
Oleh MUHAMMAD ZUHAILY BADLISHAH

19 Jun 2022, 7:07 pm
KUALA LUMPUR – Para pemain dan barisan kejurulatihan Melaka Mystic berhak mendabik dada meskipun menamatkan kempen Sooka Netball Super League (NSL) 2022 di tempat tercorot.
Apa tidaknya, Melaka Mystic berjaya mencipta kejutan dan menutup mulut para pengkritik menerusi persembahan penuh bertenaga ketika mencatat kemenangan tipis 43-42 ke atas Negeri Sembilan (NS) Venom hari ini.
Jaringan kemenangan Melaka Mystic hadir menerusi percubaan kapten, Siti Wahida Abd. Hamid ketika aksi di Stadium Juara, Bukit Kiara itu berbaki 10 saat lagi sebelum tamat perlawanan.
Keputusan itu menghadiahkan kemenangan pertama buat Melaka Mystic sepanjang dua musim beraksi dalam kempen NSL sejak tahun lepas.
WAHIDA (kiri) berbangga dengan semangat juang tinggi ditunjukkan rakan-rakan untuk mencatat kemenangan pertama musim ini. – AFIQ RAZALI
“Saya curi-curi tengok masa sebelum jaringkan gol terakhir itu. Ketika itu saya tenangkan diri dan cuba jaringkan gol kemenangan itu.
“Saya sangat berbangga dengan rakan sepasukan. Mereka tidak pernah putus asa dan sentiasa bekerja keras untuk memastikan kami meraih kemenangan pertama,” kata Wahida selepas tamat perlawanan.

Bagaimanapun, kemenangan itu masih gagal untuk mengekalkan Melaka Mystic terus bersaing dalam edisi ketiga NSL musim depan apabila tersingkir sebagai pasukan tercorot liga sepusingan.
Berdasarkan kedudukan yang dikeluarkan, Kedah Sunshine turut mengalami nasib sama apabila menduduki tangga kedua tercorot, manakala NS Venom terselamat meskipun tewas kepada Melaka Mystic hari ini. – KOSMO! ONLINE


9 kes wang palsu di Tampin, suspek sudah diberkas
Oleh NOR AINNA HAMZAH

19 Jun 2022, 7:04 pm
TAMPIN – Orang ramai di daerah ini dinasihatkan untuk berhati-hati dan segera membuat laporan polis sekiranya mengesyaki ada menerima wang palsu.
Ketua Polis Daerah Tampin, Superintendan Anuwal Ab Wahab berkata, untuk tempoh dua bulan ini bermula 9 Mei hingga 17 Jun, pihak polis menerima empat laporan berhubung wang palsu membabitkan kerugian RM150.
Menurutnya, keempat- empat kes tersebut merupakan laporan polis yang diterima daripada kakitangan bank di Gemas dan Tampin yang telah didatangi pelanggan yang mahu melakukan urusan perbankan di kaunter kewangan.
“Hasil semakan mendapati wang tersebut disyaki palsu yang telah didepositkan oleh pelanggan. Pihak bank mendapati tiada unsur jenayah daripada pelanggan kerana pelanggan tersebut adalah pelanggan tetap.
“Pihak bank membuat rampasan wang setelah mendapati ia tidak mempunyai ciri-ciri keselamatan serta jalur emas wang kertas tulen bagi tindakan siasatan pihak polis,” katanya ketika mengulas berkenaan mesej tular yang mendakwa terdapat banyak wang palsu di sekitar Gemas.
Ujar Anuwal lagi, secara keseluruhannya terdapat sembilan kes duit palsu direkodkan di daerah ini sejak awal tahun dengan tiga individu berusia 21 hingga 46 tahun telah ditangkap serta dihadapkan ke mahkamah pada Januari lalu.

Katanya, kes membabitkan wang palsu disiasat dibawah Seksyen 489 B Kanun Keseksaan. -KOSMO! ONLINE


Penunggang motosikal maut langgar kayu getah jatuh atas jalan
Oleh ISKANDAR SHAH MOHAMED

19 Jun 2022, 6:28 pm
KUALA SELANGOR – Seorang pekerja restoran makanan segera maut selepas melanggar kayu getah yang terjatuh dari sebuah treler di Kilometer 37 Jalan Klang-Teluk Intan di sini, hari ini.
Kemalangan pukul 4.30 pagi itu berlaku ketika lelaki berusia 22 tahun itu menunggang motosikal jenis Yamaha Lagenda.
Ketua Polis Daerah Kuala Selangor, Superintendan Ramli Kasa berkata, siasatan mendapati muatan kayu getah sebuah treler yang dipandu lelaki berusia 40 tahun terjatuh di jalan berkenaan.
“Mangsa yang menunggang bersendirian dipercayai gagal mengelak beberapa batang kayu itu sebelum melanggarnya menyebabkan dia terjatuh atas jalan raya.
“Penunggang motosikal yang cedera parah disahkan meninggal dunia di tempat kejadian,” katanya dalam kenyataan sebentar tadi.
Jelas Ramli, pemandu treler tidak mengalami kecederaan dan mayat mangsa dihantar ke hospital berdekatan bagi proses bedah siasat.

Sementara itu, sepasukan enam anggota termasuk pegawai dari Balai Bomba dan Penyelamat (BBP) Kuala Selangor bergegas ke lokasi bagi membersihkan kayu berkenaan pukul 5.17 pagi.
Longgokan kayu yang terjatuh itu menghalang lalu lintas di jalan tersebut dan berjaya dibersihkan dengan menggunakan jengkaut. -KOSMO!ONLINE


Polis temui tikus larikan emas bernilai RM28,000
Oleh KOSMO!

19 Jun 2022, 8:30 pm
NEW DELHI – Polis India menemui emas seberat 500 gram yang bernilai AS$6,400 (RM28,172) daripada kawanan tikus di dalam sebuah longkang, lapor laman berita Wion News semalam.
Insiden itu berlaku apabila seorang wanita berusia 45 tahun yang bekerja sebagai seorang pembantu rumah memberitahu polis bahawa dia kehilangan beg yang mengandungi barang kemasnya.
Menurut wanita bernama Sundari Planibel itu, ketika itu dia dalam perjalanan untuk menggadai emas bagi mendapatkan wang untuk membayar pinjaman perkahwinan anak perempuannya.
Sundari berkata, selepas melihat sebilangan kanak-kanak mengumpul sampah, dia memberikan bungkusan makanan dari beg yang sama dia menyimpan emasnya.
Bagaimanapun, sejurus tiba di bank, dia baru menyedari perkara tersebut lantas cuba mencari kanak-kanak itu di kawasan sama, namun gagal menemui mereka.
Selepas dibantu polis dan penduduk tempatan, kanak-kanak tersebut berjaya ditemui.

Mereka kemudian memberitahu telah membuang beg itu ke tempat pembuangan sampah kerana mendapati makanan tersebut terlalu kering. Bagaimanapun, polis gagal mengesan barang kemas itu di kawasan tersebut.
Polis kemudian memeriksa rakaman televisyen litar tertutup (CCTV) yang menunjukkan beberapa ekor tikus membawa beg berisi emas itu dari tempat pembuangan sampah ke longkang, kata sub-inspektor SI C. Gharge kepada agensi berita ANI.
Polis kemudian membuka penutup pembetung dan menemui beg itu dengan semua barang kemas yang masih berada di dalamnya. Ia kemudian dikembalikan kepada pemiliknya pada Khamis lalu. – Agensi


Syarikat Australia tawar khidmat simpan mayat untuk ‘dihidupkan semula’
Oleh KOSMO!

19 Jun 2022, 6:30 pm
CANBERRA – Sebuah syarikat di Australia menawarkan peluang kepada orang ramai untuk ‘kembali hidup selepas mati’ dengan cara menyimpan ‘mayat’ mereka di dalam peti sejuk beku kriogenik.
Menurut akhbar Daily Star, ‘mayat’ tersebut akan dihidupkan kembali oleh sains pada masa akan datang.
Menerusi perkhidmatan disediakan syarikat bernama Cryonics itu, badan peserta akan direndam di dalam cecair nitrogen dan disimpan di dalam peti keluli pada suhu sekitar -200 darjah Celsius.
Menurut akhbar Daily Mail, keadaan itu akan membuatkan otak manusia berpeluang untuk hidup sekiranya peti tersebut bocor.
Ruang itu juga dibina dengan harapan bahawa kebangkitan semula manusia akan berlaku di masa hadapan.
“Sebaik sahaja kemajuan perubatan tertentu berjaya dicapai pada masa hadapan, peserta mungkin boleh dihidupkan semula,” demikian kenyataan pada laman web Cryonics.

Setakat ini, terdapat 40 ruang penyimpanan yang kebanyakannya dibina khas untuk pengasasnya. Cryonics merancang untuk menambah 600 lagi ruang penyimpanan.
Kemudahan berteknologi tinggi itu dibangunkan di sebuah kawasan pedalaman di Holbrook dalam negeri New South Wales.
Individu yang berminat perlu membayar sekitar £84,793 (RM456,327) untuk mendaftar.
Bagaimanapun, tiada jaminan atau bayaran balik bagi sesiapa yang cukup berani untuk mendaftar. – Agensi


PM tidak tolak kemungkinan pilihan raya lebih awal
Oleh ABDUL RASHID ABDUL RAHMAN

19 Jun 2022, 6:11 pm
BERA – Perdana Menteri, Datuk Seri Ismail Sabri Yaakob tidak menolak kemungkinan Pilihan Raya Umum ke-15 (PRU-15) akan diadakan lebih awal sebelum tempoh berakhir pada Julai tahun hadapan.
Sehubungan itu, beliau meminta semua jentera Barisan Nasional (BN) sentiasa bersiap siaga dalam menghadapi pilihan raya yang boleh dilaksanakan pada masa yang sesuai.
“Saya sudah kata tadi kita kena perlu sentiasa bersedia, pilihan raya paling lewat boleh diadakan adalah Julai (tahun hadapan), lebih kurang setahun sahaja daripada sekarang, setahun tidak lama bagi parti politik untuk mengadakan pilihan raya.
“Jadi kena bersedia, itu kalau paling lewat setahun tetapi pilihan raya mungkin lebih awal daripada tarikh akhir penggal,” katanya pada sidang akhbar selepas Perjumpaan Khas dan Ramah Mesra Petugas Jalinan Rakyat (JR) Wanita Bera bersama Perdana Menteri di Kompleks Rakan Muda di sini hari ini.
Menurut Ahli Parlimen Bera itu lagi, sejak daripada dahulu lagi tarikh pilihan raya umum tidak dibincangkan dikhalayak dan semua jentera perlu sentiasa bersiap siaga.
Katanya, persediaan awal amat penting bagi memastikan jentera pilihan raya terbabit tidak kelam kabut dan dapat bergerak lancar selepas tarikh pilihan raya dimumkan kelak.

“Saya bangga jentera JR Bera ini kerana biasanya dulu JR terdiri wanita UMNO sahaja tetapi di Bera ini kita boleh wujudkan JR daripada Wanita MCA dan juga Wanita MIC, ini pertama kali kita adakan dan sekarang ini tiga sayap wanita bekerjasama gerakkan kajian sikap untuk mendapatkan sikap pengundi,” katanya.
Sementara itu ditanya mengenai Akta Pendanaan Politik, beliau berkata, perkara itu sedang dalam kajian awal dan melalui prosedur yang ditetapkan sebelum dibahas dan diluluskan.
Jelasnya, pada masa ini Jabatan Peguam Negara dan Jabatan Undang-Undang dibawah Jabatan Perdana Menteri telah diminta membuat kajian terperinci mengenai perkara itu.
“Dari segi prosedur, Jabatan Peguam Negara akan membuat draf dari segi undang-undang dan serahkan kepada kabinet melalui Jabatan Perdana Menteri (Hal Ehwal Undang-undang), mereka kena bentangkan kepada Kabinet, selepas Kabinet luluskan baru dibentangkan dalam parlimen untuk dibahaskan dan diluluskan,” ujarnya. -KOSMO! ONLINE


KPDNHEP terima 13 aduan sorok barang kawalan
Oleh ISWAN SHAFIQ ISA

19 Jun 2022, 5:59 pm
SEBERANG PERAI – Sebanyak 13 aduan berkaitan perbuatan menyorong barang kawalan diterima oleh Kementerian Perdagangan Dalam Negeri dan Hal Ehwal Pengguna (KPDNHEP) di seluruh negara untuk tempoh enam bulan pertama tahun ini sehingga semalam.
Pengarah Penguat Kuasa KPDNHEP, Azman Adam berkata, aduan tersebut dianggap sebagai impak positif daripada pengguna dan peniaga susulan Kempen Anti Sorok Barang Kawalan yang dilaksanakan ketika ini.
Azman bagaimanapun berkata, jumlah kes yang terhasil daripada 13 aduan itu tidak dapat ditentukan sepenuhnya kerana hasil risikan lanjut mendapati ada yang berlaku di lokasi berbeza daripada aduan yang diterima.
“Oleh sebab itu, mustahak untuk saya nyatakan bahawa apabila pengguna nak aduan disiasat dengan cepat dan berkesan maka, kami di KPDNHEP memerlukan data yang lengkap.
“Contohnya, alamat serta barang yang disorok bagi membolehkan kami membuat siasatan dengan lebih cepat,” katanya selepas mengetuai operasi pemeriksaan bekalan barang keperluan harian di peringkat borong/runcit di sebuah premis perniagaan di Taman Industri Cherok Tokun di sini hari ini.
Dalam pada itu, jelas Azman, selain pelaksanaan Kempen Anti Sorok, KPDNHEP juga sentiasa serius untuk membendung kegiatan penyelewengan barang kawalan subsidi yang menjadi penyumbang utama kepada ketirisan subsidi dan gangguan bekalan barang kawalan di pasaran ketika ini.

“Hasil tindakan berterusan KPDNHEP dalam memerangi penyelewengan barang kawalan/subsidi ini iaitu sejak 2018 hingga Mei 2022, sebanyak 367 kes telah dihasilkan melibatkan minyak masak, 197 kes melibatkan tepung gandum dan 322 kes melibatkan petrol.
“Turut direkodkan ialah sebanyak 301 kes melibatkan diesel dan 586 kes gas petroleum cecair dengan nilai rampasan bagi keseluruhan kes ini adalah bernilai RM27.23 juta,” ujarnya. -KOSMO! ONLINE


Zuraida harap kekal dalam Kabinet
Oleh ASLIZA MUSA

19 Jun 2022, 5:26 pm
SUNGAI SIPUT – Menteri Perusahaan Perladangan dan Komoditi, Datuk Zuraida Kamaruddin berharap dapat kekal memegang jawatan menteri dalam Kabinet bagi membolehkan semua program dan perancangan yang dimulakan ketika memegang portfolio dapat dilaksanakan dengan baik.
Beliau yang juga Ahli Parlimen Ampang berkata, Perdana Menteri telah membuat pengumuman dalam media (tentang perjumpaan itu) pada minggu depan.
“Saya harap ada khabar baik (untuk) kekal jawatan supaya boleh habiskan program dan perancangan yang telah saya mulakan.
“(Pengekalan itu juga) untuk stabilkan negara dan Kabinet. Jadi, dapatlah kita sempurnakan dan laksana apa yang telah dirancang,” ujarnya ketika ditemui selepas merasmikan program Pemerkasaan Wanita di Peringkat Akar Umbi anjuran Majlis Pimpinan Politik Wanita Malaysia (COMWEL), di sini hari ini.
Zuraida sebelum ini mengumumkan keluar daripada Parti Pribumi Bersatu Malaysia (Bersatu) dan menyertai Parti Bangsa Malaysia (PBM).
Sementara itu, dalam perkembangan sama, Zuraida yang juga Presiden Pengganti PBM berkata, pihaknya yakin parti itu mempunyai peluang untuk meletakkan calon bertanding pada pilihan raya umum akan datang.

Katanya, sebagai contoh di Perak, PBM juga mempunyai sasaran namun belum membuat sebarang keputusan berkaitan perkara itu.
“Keseluruhannya, keadaan politik negara tidak menonjolkan satu-satu parti yang dominan. Maksudnya, semua yang masuk, baru atau lama, yang tua atau muda semua ada peluang,” katanya. -KOSMO! ONLINE


Penjara baharu di Kelantan siap menjelang 2027
Oleh ROHANA MOHD. NAWI

19 Jun 2022, 4:41 pm
KOTA BHARU – Sebuah penjara baharu yang mampu menempatkan seramai 3,000 orang banduan dalam satu-satu masa akan dibina di Kelantan pada tahun depan.
Timbalan Ketua Setiausaha (Pengurusan) Kementerian Dalam Negeri, Datuk Mohd. Sayuthi Bakar berkata, berdasarkan perancangan awal, penjara yang bakal dibina di Ketereh di sini dijangka mengambil masa selama tiga hingga empat tahun dan siap sepenuhnya menjelang 2027.
Menurutnya, projek pembinaan penjara itu berada dalam proses awal iaitu pemilikan tanah dan ia dijangka selesai akhir tahun ini.
“Penjara baharu dan serba moden ini boleh menempatkan seramai 3,000 orang banduan. Keadaan dan kelengkapan yang disediakan juga lebih selesa untuk keperluan banduan.
“Pembinaan penjara baharu itu juga dijangka dapat mengurangkan kesesakan banduan termasuk yang ditempatkan di Zon Timur,”katanya pada sidang akhnar selepas Majlis Penyampaian Anugerah Perkhidmatan Cemerlang 2021, Peringkat Zon Timur kepada 200 penerima di Kompleks Kota Darulnaim di sini hari ini.
Mengulas lanjut, Mohd. Sayuthi berkata, berdasarkan situasi semasa, kebanyakan penjara di negara ini sudah berusia dan pembinaan penjara baharu seluruh negara termasuk di Sabah dan Sarawak mampu memberikan fasiliti yang lebih baik kepada pihak pengurusan selain penghuni. – KOSMO! ONLINE


Tiga pemandu e-hailing didakwa seludup 16 PATI
Oleh TENGKU DANISH BAHRI TENGKU YUSOFF

19 Jun 2022, 3:49 pm
KUALA TERENGGANU – Tiga pemandu e-hailing dihadapkan ke Mahkamah Sesyen di sini hari ini atas pertuduhan menyeludup 16 pendatang asing tanpa izin (PATI) pada bulan lalu.
Ketiga-tiga tertuduh, Choy Chee Kiow, 57, Wong Kok Siong, 48, dan Lee Seng Ping, 46, mengangguk faham sebaik pertuduhan ke atas mereka dibacakan di hadapan Hakim Dazuki Ali.
Bagaimanapun tiada pengakuan bersalah direkodkan daripada mereka yang berasal dari Negeri Sembilan dan Selangor itu.
Mengikut pertuduhan, tertuduh didakwa menyeludup 16 orang PATI warganegara Myanmar berumur antara 16 dan 35 tahun.
Kesemua PATI yang disorok di dalam tiga buah kenderaan tidak memiliki dokumen pengenalan diri yang sah.
Perbuatan itu didakwa dilakukan tiga lelaki tersebut sewaktu melalui sekatan jalan raya (SJR) di Kilometer (KM) 34.5 Jalan Kuala Terengganu-Kelantan dekat Kampung Batu Rakit, Kuala Nerus pada 22 Mei lalu.

Mereka didakwa di bawah Seksyen 26J Akta Anti Pemerdagangan Orang dan Anti Penyeludupan Migran 2007 yang memperuntukkan denda tidak melebihi RM250,000 atau penjara maksimum lima tahun atau kedua-duanya jika sabit kesalahan. – KOSMO! ONLINE


Adibah Noor rahsiakan derita kanser daripada bapa
Oleh MOHD. HAIKAL ISA

19 Jun 2022, 3:38 pm
KUALA LUMPUR – Penyanyi dan pelakon, Allahyarham Adibah Noor yang meninggal dunia disebabkan kanser ovari tahap empat Sabtu lalu menyembunyikan derita penyakit tersebut bukan sahaja daripada pengetahuan umum, bahkan bapa sendiri.
Bapa Allahyarham, Mohd. Omar Zainal Abidin, 89, yang ditemui Kosmo! Online usai pengebumian anaknya itu sebentar tadi memaklumkan dia sendiri tidak mengetahui anaknya menghidap penyakit penyakit tersebut
“Saya tak tahu. Dia tidak beritahu walaupun saya ayahnya. Dia pergi hospital pun dia tidak beritahu. Tapi kalau Tuhan nak ambil, Dia ambil juga.
“Itu anak saya nombor tiga. Dia seorang yang taat dan pemurah. Kalau orang lain nak kata dia kedekut, terpulanglah. Bagi saya dia okey, semuanya okey.
“Saya tiada apa nak cerita, tiada apa yang nak dipanjangkan. Mohon doakan yang baik-baik buat anak saya,” katanya.
Tambahnya lagi, Allahyarham juga bukan jenis yang suka menyusahkan walaupun ahli keluarga sendiri.

“Ramai tak tahu dia sakit. Saya pun lambat juga diberitahu. Anak-anak saya semua macam begitu. Dia hanya cakap sakit bahagian perut.
“Dia masuk hospital pun dia tak cakap. Dia memang jenis tak nak menyusahkan orang,” katanya.
Terdahulu, Allahyarham Adibah Noor, 52, selamat dikebumikan di Tanah Perkuburan Islam Taman Keramat, di sini, pukul 11.30 pagi.
Terdahulu, jenazah arwah dimandi dan disembahyangkan di Masjid Al-Ansar, Taman Keramat sekitar pukul 9 pagi.
Lebih 100 orang termasuk rakan artis dan penggiat seni hiburan tanah air hadir memberi penghormatan terakhir termasuklah Datuk Afdlin Shauki, Nikki Palikat, Suki, Remy Ishak, Nadiya Nissa, Ruzana Ibrahim, Liza Abdullah, Anuar Zain, Ziana Zain, Nadiya Nissa, Ruzana Ibrahim, Sharifah Amani, Saiful Apek dan Linda Onn.
Adibah atau nama sebenarnya, Adibah Noor Mohd. Omar menghembuskan nafas terakhir di Hospital Gleneagles akibat penyakit kanser ovari tahap empat pukul 7.30 malam, semalam. – KOSMO! ONLINE


Ramai wanita Malaysia alami kanser ovari
Oleh KOSMO!

19 Jun 2022, 5:35 pm
PETALING JAYA – Kanser ovari merupakan antara penyakit kanser yang popular menyerang golongan wanita di Malaysia dan ia cenderong berlaku berdasarkan beberapa ciri khas yang ada pada seseorang individu itu.
Pegawai Perubatan Hospital Kuala Lumpur, Dr. Ahmad Samhan Awang memaklumkan, kanser ovari adalah kanser ke-4 tertinggi yang berlaku di negara ini.
Katanya, ovari adalah organ yang menghasilkan telur wanita dan juga hormon seperti estrogen dan progesteron.
Menerusi perkongsiannya di laman Facebook hari ini, terdapat enam ciri-ciri wanita yang berisiko mengalami masalah kanser ovari.
“Siapa yang berisiko dapat kanser ovari? wanita yang tidak hamil, wanita tidak mempunyai banyak anak, sering makan makanan tinggi lemak dan obesiti, wanita yang telah capai akil baligh awal dan lewat menopaus, hamil pada usia lewat serta mempunyai sejarah keluarga yang ada kanser ovari,” kongsinya.
Dalam pada itu, Dr. Ahmad Samhan turut berkongsi tanda-tanda seseorang itu berkemungkinan terdedah kepada kanser ovari.

“Antara tanda-tanda yang akan berlaku adalah keletihan yang melampau, kesakitan semasa hubungan seks, kesakitan di bahagian perut, pelvis, belakang atau kaki, terdapat bengkak di bahagian perut, mudah berasa loya, senak, gas, sembelit atau cirit-birit serta berlaku pendarahan faraj yang luar biasa,” katanya.
Bagaimanapun, katanya, masalah kanser tersebut boleh diatasi dengan melakukan beberapa kaedah rawatan seperti menjalani pembedahan bagi membuang ketumbuhan kanser ovari.
“Selain itu, patuhi rawatan kemoterapi dan radioterapi bagi membunuh sel-sel kanser yang aktif,” jelasnya. – KOSMO! ONLINE


Pemberian vaksin Covid-19 PICKids selama 5 hari mulai esok
Oleh KAMARIAH KHALIDI

19 Jun 2022, 5:48 pm
PUTRAJAYA – Pemberian vaksin Covid-19 di bawah PICKids akan dibuka selama lima hari bermula esok sehingga 24 Jun bersempena sambutan Minggu Imunisasi Peringkat Kebangsaan 2022 yang bertemakan Perlindungan Sepanjang Hayat untuk Semua.
Timbalan Menteri Kesihatan I, Datuk Dr. Noor Azmi Ghazali berkata, pembukaan vaksinasi tersebut bertujuan meraikan ibu bapa yang kini berhasrat mendapatkan vaksin Covid-19 bagi anak-anak yang terlepas peluang sebelum ini.
Katanya, pembukaan pemberian vaksin itu juga merupakan tanda keprihatinan Kementerian Kesihatan (KKM) atas keselamatan kanak-kanak daripada penyakit cegahan vaksin.
“Program Imunisasi Covid-19 Kebangsaan bagi kanak-kanak yang telah berusia lima hingga 11 tahun akan dibuka selama lima hari mulai 20 hingga 24 Jun.
“Ibu bapa yang berhasrat mendapatkan vaksinasi boleh mendapatkannya tanpa janji temu di klinik-klinik kesihatan dibawah KKM bagi tempoh yang dinyatakan,” katanya dalam satu kenyataan hari ini.
Jelas Noor Azmi lagi, pemberian vaksin adalah berdasarkan kepada stoknya di sesebuah fasiliti pada hari tersebut dan sekiranya ia habis bagi hari berkenaan, ibu bapa perlu membawa anak pada keesokan harinya.

Dalam pada itu, beliau berkata, ibu bapa yang baru mengetahui mengenai vaksinasi Covid-19 atau baru membuat keputusan membenarkan anak divaksinasi digalakkan untuk mengambil peluang tersebut.
Tambahnya, bagi kanak-kanak yang akan mencapai umur lima tahun, ibu bapa masih boleh membuat tempahan janji temu vaksinasi mengikut tarikh dan tempat vaksinasi pilihan melalui aplikasi MySejahtera. – KOSMO! ONLINE


Indonesia diramal catat 20,000 kes Covid-19 sehari Julai ini
Oleh KOSMO!

19 Jun 2022, 4:00 pm
JAKARTA – Kementerian Kesihatan Indonesia menjangka kes harian Covid-19 di republik berkenaan akan mencecah 20,000 kes sehari menjelang minggu ketiga Julai ini , lapor laman berita Kompas semalam.
Perkara itu dimaklumkan oleh Menteri Kesihatan,  Budi Gunadi Sadikin yang memberitahu bahawa lonjakan jangkitan itu berpunca daripada penularan subvarian Omicron,  BA.4 dan BA.5.
Budi berkata,  gelombang varian baharu virus itu biasanya akan memuncak kira-kira sebulan selepas kes pertama dikesan.
“Jadi sepatutnya dalam minggu kedua atau minggu ketiga Julai ini, kita akan menyaksikan kemuncak kes Covid-19 akibat jangkitan BA.4 dan BA.5,” kata Budi.
Budi menganggarkan bahawa kemuncak penularan BA.4 dan BA.5 adalah kira-kira satu pertiga daripada jumlah kes ketika kemuncak varian Delta dan Omicron.
Di samping itu, pesakit BA.4 dan BA.5 yang dimasukkan ke hospital diramalkan hanya menyumbang satu pertiga berbanding kes Delta dan Omicron.

Kes kematian akibat subvarian BA.4 dan BA.5 pula diramalkan  satu persepuluh daripada angka kematian disebabkan oleh dua varian koronavirus tersebut sebelum ini.
Beliau juga meramalkan kes Covid-19 akan turun semula selepas minggu keempat Julai.
“Kebiasaannya, selepas sesuatu varian dikesan, sebulan selepas letusan  jangkitan, kes akan kembali reda. Maka saya jangka, pada minggu keempat Julai, bilangan kes akan kembali turun,” jelas Budi.
Setakat ini, subvarian Omicron BA.4 dan BA.5 disahkan sudah mencatat 20 kes setakat semalam.
Jurucakap kementerian, Mohammad Syahril berkata 20 kes tersebut dikesan di lima wilayah iaitu Jakarta, Jawa Barat, Banten, Jawa Tengah dan Jawa Timur. – Agensi


Adibah Noor sempat 7 kali kemoterapi – Abang
Oleh MOHD. HAIKAL ISA

19 Jun 2022, 4:44 pm
KUALA LUMPUR – “Dia baru beritahu kami beberapa bulan lalu kerana dia sendiri pun lambat tahu tentang penyakitnya.”
Demikian pengakuan abang kandung Allahyarham Adibah yang hanya ingin dikenali sebagai Angah mengenai penyakit kanser ovari yang dihidapi penyanyi Terlalu Istimewa itu.
Sama seperti orang lain, Angah juga baru beberapa bulan dimaklumkan tentang penyakit barah adiknya itu.
Kata Angah, sudah tertulis ajal Adibah meskipun dia sudah melakukan yang terbaik demi melawan penyakitnya, termasuk mendapatkan rawatan kemoterapi sebanyak tujuh kali.
“Rawatan dan pembedahannya sudah berjalan lancar. Tetapi rezeki (ajal) dia sudah begitu, kita sebagai manusia pun tidak tahu. Baru-baru ini, kami ada keluar makan bersama, dia boleh berjalan, makan dan sebagainya.
“Khamis lalu, kami diberitahu dia melakukan sesi kemoterapi kali keenam atau ketujuh, saya tak begitu pasti. Dos pun lebih sedikit untuk membuang sel kanser,” katanya.

Dalam pada itu, bercakap tentang peribadi adiknya, Angah memaklumkan, Allahyarham seorang yang peramah dan sangat mesra terutama dengan saudara-mara.
“Dengan anak-anak saudara dia memang baik. Pesannya selalu belajar baik-baik,” katanya.
Semalam, dunia hiburan tanah air dikejutkan dengan pemergian Adibah atau nama sebenarnya, Adibah Noor Mohd. Omar, 51, yang menghembuskan nafas terakhir di Hospital Gleneagles akibat penyakit kanser ovari tahap empat pukul 7.40 malam.
Jenazah Allahyarham telah selamat dikebumikan di Tanah Perkuburan Islam Taman Keramat Permai, Keramat, Kuala Lumpur, pukul 11.30 pagi tadi.- KOSMO! ONLINE


Wanita 90 tahun lawan beruang
Oleh KOSMO!

19 Jun 2022, 5:30 pm
SEVIERVILLE, TENNESSEE – Seorang warga emas berusia 90 tahun di Amerika Syarikat bertindak nekad melawan seekor beruang yang menyerangnya di kediamannya, lapor akhbar Daily Star, semalam.
Altha Williams sedang berehat di rumahnya di Sevierville, Tennessee pada Rabu lalu apabila seekor beruang menghampiri anjung rumahnya lalu menerpa ke arahnya.
Wanita itu berkata, beruang betina tersebut berada betul-betul di hadapan wajahnya.
Dia kemudian menggunakan kerusi untuk menghalang haiwan itu daripada mendekatinya. Anak-anak beruang tersebut dikatakan berada berdekatan dengan rumahnya.
“Saya baru sahaja duduk selama dua hingga tiga minit. Jelas sekali ia mendengar kehadiran saya lalu menyerang,” kata Williams kepada stesen televisyen WVLT.
Warga emas itu berjaya menyelamatkan diri walaupun mengalami kesan luka kecil pada lengannya.

Selepas berada di hospital buat seketika, dia dibenarkan pulang ke rumah.
Williams berkata, dia sebelum ini pernah menemui beruang lain di rumahnya yang datang dari Taman Negara Smoky Mountains.
“Pada tahun lalu, saya didatangi seekor beruang bersama tiga anak. Ia mungkin beruang yang sama, tetapi tidak pernah mengganggu saya,” katanya. – AGENSI


Jagdeep Singh cedera diserang lelaki warga asing
Oleh SAFINA RAMLI

19 Jun 2022, 4:33 pm
GEORGETOWN – Pengerusi Jawatankuasa Perumahan, Kerajaan Tempatan dan Perancangan Bandar dan Desa negeri, Jagdeep Singh Deo mengalami kecederaan pada buku lali selepas didakwa diserang seorang lelaki Jumaat lalu.
Dalam kejadian kira-kira pukul 8.30 malam itu, Jagdeep dikatakan terjatuh selepas ditolak seorang lelaki warga asing yang tidak dikenali ketika berada di sebuah kedai di Tanjung Bungah di sini.
Ekoran kejadian itu, ahli politik berusia 51 tahun kini dirawat di sebuah hospital swasta di sini.
Ketua Polis Pulau Pinang, Datuk Mohd Shuhaily Mohd Zain ketika dihubungi mengesahkan seorang suspek telah ditahan berhubung kes itu dan berkata, suspek kini direman selama dua hari bagi membantu siasatan.
Dalam pada itu, Jagdeep sehingga kini gagal dihubungi untuk mendapatkan komen berhubung kejadian tersebut. KOSMO! ONLINE


Pelakon belasah penghuni kondo, polis perlu masa jalankan siasatan
Oleh NUR HUDA MUSA

19 Jun 2022, 2:08 pm
KUALA LUMPUR – Polis memerlukan dua ke tiga hari bagi melengkapkan siasatan kes seorang pelakon popular yang ditahan kerana dipercayai membelasah seorang lelaki di sebuah kondominium di Segambut, di sini pada malam kelmarin.
Ketua Jabatan Siasatan Jenayah Kuala Lumpur, Senior Asisten Komisioner Habibi Majinji berkata, kes tersebut disiasat di bawah Seksyen 323 dan 506 Kanun Keseksaan.
“Seksyen 323 adalah bagi kesalahan mendatangkan cedera, sementara bagi Seksyen 506 kerana melakukan ugutan jenayah.
“Pihak polis memerlukan tempoh dua ke tiga hari bagi melakukan siasatan sebelum mengetahui bila suspek akan dituduh,” katanya ketika dihubungi Kosmo! di sini hari ini.
Difahamkan mangsa kini berada dalam keadaan stabil dan hanya menerima rawatan sebagai pesakit luar.
Terdahulu, Kosmo! melaporkan seorang pelakon lelaki berusia lingkungan 30-an ditahan reman selama tiga hari selepas menumbuk serta menendang seorang lelaki di sebuah kondominium.

Pertengkaran berlaku dipercayai kerana pelakon itu berang apabila rakannya tidak dibenarkan masuk ke kawasan kondominium berkenaan bagi menghantar minyak masak.
Pelakon itu didakwa menumbuk dan menendang bahagian muka, dada, perut dan belakang badan mangsa selain turut mengugut akan membunuh mangsa berkenaan.-KOSMO! ONLINE


Keluasan hutan bakau negara hanya tinggal 50 peratus
Oleh ISKANDAR SHAH MOHAMED

19 Jun 2022, 2:31 pm
KUALA SELANGOR – Keluasan hutan paya bakau di Malaysia kini hanya tinggal kira-kira 50 peratus sejak negara mengecapi kemerdekaan.
Hutan yang menjadi ‘benteng semula jadi’ itu dianggarkan seluas 620,000 hektar termasuk 100,000 hektar kawasan yang tidak dilindungi.
Timbalan Naib Canselor Penyelidikan dan Inovasi Universiti Kebangsaan Malaysia (UKM), Profesor Datuk Dr. Wan Kamal Mujani berkata, keluasan hutan paya bakau dilaporkan semakin berkurangan sama ada di kawasan dilindungi atau tidak dikesan di negara ini.
“Setakat ini, terdapat 520,000 hektar paya bakau dilindungi sama ada di peringkat jabatan mahu pun kerajaan negeri.
“Namun, kawasan seluas 100,000 hektar tidak dilindungi dan pelbagai usaha perlu dilakukan bagi memastikan hutan itu terus terpelihara,” katanya pada pelancaran program tanaman pokok bakau menerusi Inisiatif Konservasi Pokok Bakau CIMB – UKM di Taman Alam Kuala Selangor di sini, hari ini.
Sementara itu, Ketua Pegawai Eksekutif Yayasan CIMB, Mohamed Rafe Mohamad Haneef berkata, sejumlah RM380,000 diperuntukan kepada UKM dan kami memulakan projek ini sejak dua tahun lalu sebelum pandemik Covid-19.

“Inisiatif ini sebagai usaha menjaga hutan bakau dan penyerapan karbon dioksida sekali gus membantu mengurangkan pelepasan gas rumah hijau serta perubahan iklim di Malaysia,” katanya. -KOSMO! ONLINE


Perancis larang aktiviti luar
Oleh KOSMO!

19 Jun 2022, 2:00 pm
PARIS – Kementerian Kesihatan Perancis mengeluarkan arahan melarag semua bentuk  aktiviti luar rumah selepas  gelombang haba yang semakin serius melanda Benua Eropah, lapor portal berita MailOnline kelmarin.
Suhu dilaporkan dalam lingkungan pertengahan 30 darjah Celsius di Sepanyol dan Perancis dan dijangka mencecah 40 darjah celcius di kebanyakan kawasan, manakala suhu  44 darjah Celsius direkodkan di Montpellier dan 46 darjah Celsius di Bilbao.
Menteri Kesihatan Perancis, Brigitte Bourguignon berkata, kemasukan ke hospital juga semakin meningkat, namun masih mampu memenuhi jumlah pesakit mengikut keadaan semasa.
Gelombang haba kali ini adalah yang paling awal pernah melanda Perancis dalam tempoh 75 tahun.
Di Gironde, barat daya Perancis, semua aktiviti luar rumah dilarang sehingga gelombang haba berakhir.
Acara dalaman di tempat tanpa penghawa dingin juga dilarang, namun perayaan peribadi seperti perkahwinan masih dibenarkan.

Sementara itu, pelajar sekolah di 12 kawasan amaran merah diminta duduk  di rumah dengan penghuni rumah jagaan diberi keutamaan menggunakan bilik mempunyai pendingin hawa secara bergilir-gilir.
Di Perancis, langkah-langkah khas telah diambil di rumah-rumah  jagaan warga tua bagi mengelakkan insiden gelombang panas yang membawa maut pada 2003.
Bangunan sedang disembur dengan air untuk tujuan penyejukan dan penduduk menggunakan  bilik berhawa dingin secara bergilir-gilir.
Sementara itu, cuaca panas menyaksikan kebakaran hutan tercetus di Sepanyol yang memusnahkan kawasan seluas 7,000 hektar di rantau Sierra de la Culera dan memaksa 200 penduduk melarikan diri. – Agensi


Remaja lelaki hilang di Puchong, ditemui selamat di Ampang
Oleh MOHD. HUSNI MOHD. NOOR

19 Jun 2022, 3:04 pm
SEPANG – “Ali kini sihat, biarpun agak keletihan,” kata Wan Esuriyanti Wan Ahmad, ibu kepada Ali Imran Naseruddin, 16.
Ali Imran yang sebelum ini hilang selepas keluar dari kediaman keluarganya sejak awal pagi Khamis lalu akhirnya ditemui dengan selamat awal pagi tadi.
Remaja itu ditemui oleh pasukan peronda polis (MPV) Ibu Pejabat Polis Daerah (IPD) Ampang pukul 3.05 pagi tadi di Jalan Seraya, Kampung Melayu Ampang, Kuala Lumpur.
Wan Esuriyanti menerusi hantaran di Facebook hari ini berkata, beliau sekeluarga syukur kerana dipertemukan semula dengan Ali Imran
“Tiada kata yang dapat menggambarkan kegembiraan kami, kesyukuran dan nikmat yang telah dianugerahkan. Terima kasih tidak terhingga kepada keluarga dan rakan yang berterusan membantu dan menyokong untuk membawa Ali pulang.
“Terima kasih juga kepada Penolong Pegawai Penyiasat, Nur Arfidah Mohamed dan pasukan di Bahagian Siasatan Jenayah IPD Sepang atas segala usaha menjejaki anak saya,” katanya.

Katanya, beliau berharap agar tiada ibu bapa yang perlu mengharungi keadaan seperti yang berlaku ke atas anaknya itu. – KOSMO! ONLINE


Klinik Nur Sejahtera tawar khidmat kauseling, pemeriksaan kesihatan lelaki
Oleh MOHD AZLI ADLAN

19 Jun 2022, 2:27 pm
DUNGUN – Lembaga Penduduk dan Pembangunan Keluarga Negara (LPPKN) bercadang untuk memperluaskan perkhidmatan Kesejahteraan dan Psikososial khusus untuk golongan lelaki di Klinik Nur Sejahtera (KNS) ke seluruh negara.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, perkhidmatan tersebut dianggap satu keperluan bagi mengukuhkan lagi nilai kekeluargaan di negara ini.
Beliau berkata, berdasarkan statistik, seramai 22,156 klien lelaki telah menghadiri sesi kaunseling secara individu dan kelompok dengan LPPKN sejak tahun 2019 terutama sepanjang tempoh Perintah Kawalan Pergerakan (PKP).
“Kebanyakan masalah diadukan ialah melibatkan masalah dengan pasangan sebanyak 33 peratus, kewangan (20 peratus) dan keluarga (17 peratus).
“Sehubungan itu, kita melihat perkhidmatan kesejahteraan dan psikososial kaum lelaki yang sebelum ini hanya terdapat di ibu negara sebagai keperluan semasa,” katanya selepas merasmikan sambutan Hari Bapa peringkat kebangsaan di KNS Dungun di sini hari ini.
Rina berkata, perkhidmatan tersebut bukan sahaja menawarkan sesi kaunseling keluarga malah pemeriksaan kesihatan berkaitan lelaki seperti kanser prostat.

Tambah beliau, buat permulaan, ia turut ditawarkan di KNS Dungun sebelum diperluas ke 47 cawangan di seluruh negara secara berperingkat berdasarkan sambutan.- KOSMO! ONLINE


Peruntukan RM10.9 juta naik taraf laluan Lebuh Raya Timur-Barat
Oleh ROSLIZA MOHAMED

19 Jun 2022, 2:57 pm
JELI – Kerajaan memperuntukan dana sebanyak RM10.9 juta untuk kerja-kerja menyelenggara 11 lokasi untuk menaik taraf laluan di Lebuh Raya Timur-Barat di Kelantan pada tahun ini.
Menteri di Jabatan Perdana Menteri (Ekonomi), Datuk Seri Mustapa Mohamed berkata, sebanyak RM16.6 juta telah dikeluarkan pada tahun lalu untuk kerja penyelenggaraan laluan tersebut di negeri ini.
Menurutnya, berdasarkan maklumat Jabatan Kerja Raya (JKR), sebanyak 13 lagi lokasi di sepanjang laluan tersebut sepatutnya dinaik taraf pada tahun ini membabitkan jumlah RM8.9 juta.
“Sehubungan itu, Unit Perancangan Ekonomi Jabatan Perdana Menteri (EPU) telah membentangkan kertas cadangan kepada Jemaah Menteri mengenai keperluan menyediakan peruntukan yang lebih besar bagi kerja-kerja menyelenggara aset-aset kerajaan termasuk jalan raya, peralatan dan bangunan pada April lalu.
“Kerajaan memandang serius isu melibatkan laluan di Lebuh Raya Timur-Barat kerana merupakan laluan utama masuk ke Kelantan. EPU dan Kementerian Kewangan telah memberi keutamaan untuk menjalankan kerja-kerja penyelenggaraan di kawasan itu,” katanya selepas mengadakan lawatan bersama Pengarah JKR Kelantan, Ir. Mohd. Suhaili Ismail ke laluan FT004, Lebuh Raya Timur-Barat di sini hari ini.
Mengulas lanjut, Mustapa berkata, kerja-kerja penyelenggaraan di sepanjang Lebuh Raya Timur Barat juga telah dilaksanakan secara berperingkat.

“Kerja penyelenggaraan di kawasan lebuh raya itu melibatkan laluan sejauh 313.71 kilometer merentasi negeri Kedah, Perak dan Kelantan.
“Jajaran jalan ini bermula dari Baling, Kedah ke Grik, Perak melibatkan jarak sejauh 114.66 kilometer. Ia juga melibatkan laluan sejauh 83.78 kilometer dari Gerik ke Jeli dan 115.5 kilometer dari Jeli ke Pasir Puteh,” katanya. – KOSMO! ONLINE


Cadangan lupus kenderaan berusia 10 tahun tidak sesuai
Oleh MOHAMAD FAIZAL HASHIM

19 Jun 2022, 1:59 pm
JOHOR BAHRU – Cadangan untuk melupuskan kenderaan yang melepasi had usia lebih 10 tahun bagi menyelesaikan isu kesesakan lalu lintas masih tidak sesuai dilaksanakan di negara kita.
Menteri Pengangkutan, Datuk Seri Dr. Wee Ka Siong berkata, cadangan tersebut perlu diteliti secara holistik dan membuat kajian terperinci dari pelbagai sudut dengan mengambil kira pelbagai aspek.
“Pandangan dan idea dari pelbagai pihak termasuk pakar sentiasa didengari kerajaan. Namun langkah untuk melupuskan kenderaan yang melepasi had usia lebih 10 tahun masih tidak sesuai dilaksanakan di negara kita.
“Jaringan pengangkutan sempurna diperlukan di seluruh negara termasuk di kampung-kampung, namun ketika ini pun jaringan lengkap projek Transit Aliran Massa (MRT) di Lembah Klang masih belum siap dibina,” katanya selepas pelepasan perkhidmatan tren Shuttle Tebrau di JB Sentral, di sini hari ini.
Mengulas lanjut, Ka Siong berkata, setakat ini terdapat lebih 34 juta kenderaan berdaftar secara rasmi dengan Jabatan Pengangkutan Jalan (JPJ) namun hanya 22 juta sahaja yang aktif membayar cukai jalan.-KOSMO! ONLINE


Hati-hati terbit kandungan, elak masyarakat berbalah – Tengku Sarafudin
Oleh NORLIDA AKMAR IDROS

19 Jun 2022, 2:43 pm
ALOR SETAR – Raja Muda Kedah, Tengku Sarafudin Badlishah Sultan Sallehuddin bertitah semua pihak terutama pencipta kandungan dan pempengaruh media sosial supaya tidak menerbitkan kandungan yang mengandungi fakta tidak sahih dan berunsur fitnah kerana dikhuatiri mampu mencetuskan perbalahan dalam masyarakat.
Baginda bertitah, golongan tersebut perlu berhati-hati sebelum menerbitkan sebarang kandungan untuk tatapan pengikut masing-masing.
“Jangan cipta kandungan yang tidak sahih faktanya dan berunsur fitnah kerana perpecahan dalam kalangan masyarakat hanya akan merugikan semua pihak.
“Kandungan yang dikongsi berupaya menghiburkan dan meluaskan pengetahuan para penonton, jadi amat merugikan sekiranya manfaat yang ternyata wujud dikorbankan demi kandungan tidak sahih dan sengaja dicipta untuk mengganggu perhubungan sesama rakyat,” titah Raja Muda Kedah.
Baginda bertitah pada Istiadat Menyembah Tahniah dan Penganugerahan Darjah dan Bintang Kebesaran sempena Ulang Tahun Hari Keputeraan Sultan Kedah, Al Aminul Karim Sultan Sallehuddin Sultan Badlishah ke-80 di Istana Anak Bukit di sini hari ini.
Titah Tengku Sarafudin, dalam era kebangkitan media sosial pada ketika ini, senario dan cabaran memupuk semangat perpaduan jauh berbeza berbanding dahulu.

“Kadangkala dengan berita yang tidak sahih dan berunsur fitnah boleh membawa kepada tercetusnya perbalahan yang akhirnya mengguris kesejahteraan seterusnya menyebabkan ketegangan dalam kehidupan bermasyarakat,” titah baginda. – KOSMO! ONLINE


Wanita maut kutip baju dalam mesin basuh masih berputar
Oleh KOSMO!

19 Jun 2022, 3:00 pm
RIO DE JANEIRO, Brazil – Seorang ibu muda meninggal dunia selepas terkena renjatan elektrik ketika cuba mengeluarkan baju daripada sebuah mesin basuh yang masih belum berhenti berputar, lapor akhbar Daily Star UK.
Mangsa, Viviane Rodrigues  menyangka mesin tersebut sudah berhenti berputar ketika memasukkan  tangannya ke dalam peralatan tersebut.
Dia dikejarkan ke hospital selepas mengalami kejutan elektrik tetapi malangnya disahkan meninggal dunia ketika tiba di unit kecemasan.
Selepas bedah siasat, mayatnya dibawa ke komuniti luar bandar Gameleira do Di di Campo Formoso, tempat keluarganya tinggal.
Mendiang dikebumikan di Gameleira do Di pada 16 Jun lalu dan meninggalkan seorang suami serta seorang anak lelaki berusia sembilan bulan. – Agensi


Raja Muda Kedah dikurnia Darjah Kerabat Kedah
Oleh NORLIDA AKMAR IDROS

19 Jun 2022, 2:36 pm
ALOR SETAR – Sultan Kedah, Al Aminul Karim Sultan Sallehuddin Sultan Badlishah berkenan mengurniakan Darjah Kerabat Kedah kepada Raja Muda Kedah, Tengku Sarafudin Badlishah Sultan Sallehuddin pada Istiadat Penganugerahan Darjah serta Bintang Kebesaran Sempena Sambutan Ulang Tahun Hari Keputeraan Sultan Kedah ke-80.
Istiadat tersebut berlangsung di Istana Anak Bukit di sini hari ini dan turut disaksikan Sultanah Kedah, Sultanah Maliha Tengku Ariff.
Raja Puan Muda Kedah, Che Puan Muda Zaheeda Mohamad Ariff dikurniakan Darjah Kerabat Sallehuddin sementara Tunku Laksamana Kedah, Datuk Seri Diraja Tunku Shazuddin Ariff Sultan Sallehuddin dikurniakan gelaran Duli Yang Amat Mulia Tunku Mahkota Kedah.
Istiadat penganugerahan diikuti oleh penerima tunggal Darjah Seri Setia Diraja Kedah Yang Amat Dihormati (SSDK) yang membawa gelaran Datuk Seri kepada Menteri Kanan Perdagangan Antarabangsa dan Industri, Datuk Seri Mohamed Azmin Ali.
Timbalan Ketua Istiadat, Datuk Wira Mohd. Omar Mohamed menerima Darjah Paduka Seri Setia Sultan Sallehuddin Kedah Yang Amat Dihormati (DPSS) yang membawa gelaran Datuk Paduka.
Dua penerima Darjah Gemilang Seri Mahkota Kedah Yang Amat Dihormati (DGMK) yang membawa gelaran Datuk Wira pula diberikan kepada Presiden Majlis Jaksa Pendamai Negeri Kedah, Datuk Syed Azizan Syed Mohamad Al-Idrus dan Ketua Setiausaha Kementerian Kerja Raya, Datuk Wan Ahmad Uzir Wan Sulaiman.

Sementara itu, dua Ahli Majlis Mesyuarat Kerajaan Negeri Kedah iaitu Azman Nasrudin dan
Wan Romani Wan Salin menerima Darjah Dato’ Setia Sultan Sallehuddin Kedah (DSSS) yang membawa gelaran Datuk.
Pengerusi Bina Darul Aman Berhad, Che Had Dhali merupakan salah seorang daripada 25 penerima Setia Diraja Kedah (SDK). – KOSMO! ONLINE


Glasier Kiamat di Antartika mencair lebih cepat
Oleh KOSMO!

19 Jun 2022, 1:00 pm
AUGUSTA, Maine – Satu kajian baharu mendedahkan bahawa pencairan glasier di Benua Antartika berlaku semakin pantas dan dijangka menjadi punca kenaikan paras laut di seluruh dunia dalam tempoh beberapa abad akan datang, lapor portal berita MailOnline.
Berdasarkan hasil kajian pasukan penyelidik daripada  Universiti Maine dan Kajian Antartika Britain, paras laut boleh meningkat sehingga 3.4 meter.
Disebabkan kemampuannnya mengubah paras laut dunia, glasier di Lapisan  Ais Antartika Barat (WAIS) turut digelar sebagai Glasier Hari Kiamat.
Pasukan penyelidik tersebut mengukur kadar perubahan paras laut tempatan yang merupakan cara tidak langsung untuk mengukur kehilangan ais glasier.
Kajian mereka menunjukkan bahawa glasier kini mencair pada kadar yang tidak pernah dilihat sejak 5,500 tahun yang lalu.
“Walaupun glasier yang terdedah kepada situasi ini agak stabil sejak beberapa milenium lalu, kadar pencairan semasa kini semakin pantas dan telah menyebabkan paras laut global meningkat,” kata pengarang bersama kajian itu, Dr. Dylan Rood.

WAIS adalah rumah kepada glasier Thwaites dan Pine Island. Lapisan ais menjadi semakin nipis  sejak beberapa dekad yang lalu berikutan peningkatan suhu global.
Glasier Thwaites kini memiliki saiz 192,000 kilometer persegi, kira-kira saiz Great Britain.
Memiliki keluasan 162,300 kilometer persegi, glasier Pine Island pula menyamai saiz negeri Florida di Amerika Syarikat (AS).
Pencairan pasangan glasier utama ini berpotensi menyebabkan kenaikan signifikan paras laut global.
Dalam kajian baharu tersebut, pasukan penyelidik mengukur kadar pencairan ais melibatkan kedua-dua glasier ini sejak pertengahan zaman Holocene sekitar lebih 5,000 tahun yang lalu.
“Kadar pencairan ais yang meningkat pada masa ini mungkin memberi isyarat bahawa ‘arteri penting daripada jantung’ WAIS telah pecah, menyebabkan aliran ke lautan yang berpotensi membawa bencana terhadap paras laut global di masa depan dalam dunia yang semakin panas,” kata Rood.
Secara keseluruhannya, hasil kajian itu menunjukkan  kadar pencairan semasa meningkat lebih daripada dua kali ganda sejak 30 tahun yang lalu. – Agensi


Adibah Noor ‘trending’ di Twitter, ramai kongsi kebaikan arwah
Oleh ALWANI ZAFIRAH

19 Jun 2022, 12:57 pm
PETALING JAYA – Pemergian penyanyi popular, Adibah Noor menjadi ‘kejutan’ buat rakyat Malaysia selepas dilaporkan meninggal dunia pada pukul 6.30 petang semalam di sebuah pusat perubatan di ibu negara.
Tinjauan Kosmo! di media sosial mendapati pelbagai hantaran dan ciapan dimuat naik oleh netizen yang berkongsi mengenai kebaikan yang dilakukan Allahyarhamah.
Seorang peniaga, Sharina Hasdi berkata, Allahyarhamah pernah membantu mempromosikan perniagaannya di Twitter tanpa mengenakan sebarang bayaran.
“Kak Adibah Noor seorang yang baik hati, sewaktu pelaksanaan Perintah Kawalan Pergerakan (PKP), dia bantu ramai peniaga kecil temasuklah saya dengan mempromosikan perniagaan tanpa sebarang bayaran,” ciapnya.
Sementara itu, pengguna Twitter, Jefri El’Mansor berkongsi bahawa arwah Adibah Noor pernah menyumbang wang tunai kepada keluarganya.
“Salam Iz, izinkan saya bantu ‘top up’ balik duit raya anak, tolong maklumkan pada saya berapa dan nombor akaun bank. Jangan segan,” kata arwah menerusi kiriman mesej di media sosial kepadanya.

Difahamkan, pada awalnya, lelaki itu terpaksa menggunakan duit raya anaknya untuk membeli susu dan lampin pakai buang, namun dihadirkan seorang insan berhati mulia datang membantu keluarganya semula.
“Terima kasih kakak Adibah Noor sebab dulu pernah membantu keluarga kami,” tulisnya.
Siapa menyangka dengan pemergian itu, satu persatu kebaikan Allahyarhamah diceritakan kepada umum bahawa beliau berbudi secara diam sehingga namanya menjadi ‘trending’ di Twitter ketika ini.
Ramai yang menyifatkan Allahyarhamah sebagai seorang yang pemurah dan prihatin serta sentiasa menyumbang jasa kepada orang lain tanpa mengharapkan apa-apa balasan. – KOSMO! ONLINE


Lelaki dicekup bawa lari, rogol pelajar
Oleh ISKANDAR SHAH MOHAMED

19 Jun 2022, 1:52 pm
KLANG – Perbuatan terkutuk seorang lelaki yang dipercayai sanggup melarikan pelajar perempuan berusia 13 tahun dan merogolnya mengundang padah apabila dia dicekup polis semalam.
Ketua Polis Daerah Klang Selatan, Asisten Komisioner Cha Hoong Fong berkata, penahanan suspek berusia 39 tahun itu dilakukan hasil laporan ibu mangsa mengenai kehilangan remaja tersebut di sekitar daerah ini, Khamis lalu.
Katanya, wanita itu memaklumkan anaknya yang juga pelajar Tingkatan Satu didakwa menaiki sebuah kereta selepas tamat waktu sesi persekolahan.
“Pada 14 Jun lalu, mangsa dipercayai berkenalan dengan suspek menerusi satu aplikasi sebelum mereka membuat temujanji di hadapan sekolah untuk melarikan diri.
“Suspek kemudian mengambil mangsa dengan sebuah kereta dan melakukan hubungan seks di sebuah bangunan rumah kedai di Melaka,” katanya dalam kenyataan hari ini.
Jelas Hoong Fong, suspek menghantar pelajar berkenaan ke Sentul, Kuala Lumpur kelmarin sebelum mangsa meminta bantuan rakan sekelas untuk mengambilnya pulang.

Tambah beliau, pihaknya berjaya memberkas lelaki tempatan itu sekitar Kuala Lumpur, kira-kira pukul 9.30 malam tadi.
“Suspek kini direman selama empat hari manakala telefon bimbit dan kenderaan digunakannya turut dirampas bagi membantu siasatan. Kes disiasat mengikut Seksyen 363 san Seksyen 376 Kanun Keseksaan,” katanya.-KOSMO!ONLINE


Saravanan nafi ada penglibatan Perdana Menteri Bangladesh
Oleh AMREE AHMAD

19 Jun 2022, 1:02 pm
PUTRAJAYA – Menteri Sumber Manusia, Datuk Seri M. Saravanan menyangkal tohmahan konon Perdana Menteri Bangladesh terlibat dalam pemilihan 25 syarikat pengambilan pekerja.
Menerusi kenyataan di sini hari ini, beliau menegaskan bahawa dakwaan pemimpin negara itu terbabit dalam urusan berkenaan adalah palsu dan langsung tidak berasas sama sekali.
“Kenyataan saya sebelum ini yang merujuk hasil pertemuan dengan beliau itu sebenarnya bertujuan bagi menjelaskan situasi semasa pekerja Bangladesh yang berada di negara kita.
“Mesyuarat saya dengan dengan beliau itu turut menjelaskan pelbagai inisiatif yang diambil oleh pihak Kementerian Sumber Manusia bagi menambah baik keadaan kerja,” katanya.
Justeru, beliau melahirkan kekesalan kerana kenyataan tersebut telah dipetik di luar konteks dan menyatakan sebelum ini, hanya terdapat 10 syarikat pengambilan pekerja Bangladesh. – KOSMO! ONLINE


Bukan hanya selenggara padang Stadium Nasional Bukit Jalil
Oleh MUHAMMAD ZUHAILY BADLISHAH

19 Jun 2022, 1:00 pm
MENTERI Belia dan Sukan, Datuk Seri Ahmad Faizal Azumu menjelaskan, aspek penyelenggaraan fasiliti secara menyeluruh Stadium Nasional, Bukit Jalil (SNBJ) tetap menjadi keutamaan selain menjalankan penambahbaikan padang.
Bagaimanapun, Ahmad Faizal tidak dapat memberikan jangkaan nilai keseluruhan yang diperlukan kerana perlu mendapat penilaian terlebih dahulu daripada Perbadanan Stadium Malaysia dan juga Jabatan Kerja Raya.
“Bukan sahaja padang, tetapi tandas, scoreboard, tempat duduk dan sebagainya. Ada yang kata dah tak nampak nombor kerusi. Jadi, kita cuba (penambahbaikan) sebanyak yang boleh supaya tiada lagi masalah bila orang datang stadium.
“Penyelenggaran juga penting, sebab itu saya maklum kepada PSM supaya buat perancangan bagi mendapatkan rakan kerjasama strategik untuk menjana lebih banyak pendapatan,” katanya ketika ditemui pada Sesi Teh Tarik Santai di SNBJ kelmarin.
Justeru, Ahmad Faizal berharap fasiliti dan kawasan di sekeliling SNBJ dapat dimanfaatkan sepenuhnya seperti membuka pusat perniagaan barangan sukan, muzium dan sebagainya untuk menjana pendapatan.
“Memang stadium tutup, tetapi bukan sepenuhnya, untuk aksi-aksi antarabangsa memang tak bolehlah digunakan. Beberapa fasiliti yang tidak digunakan untuk kerja-kerja penambahbaikan seperti trek boleh digunakan,” jelasnya.

Dalam masa sama, Ahmad Faizal tidak menolak kemungkinan SNBJ mungkin melalui proses penjenamaan semula pada masa depan seperti Axiata Arena yang sebelum ini dikenali sebagai Stadium Putra.
Menurutnya, kemungkinan itu ada memandangkan ia turut menjadi antara salah satu perancangan masa depan oleh Kementerian Belia dan Sukan.


Penghantar makanan didenda RM10,000 hantar bahan lucah
Oleh MOHAMAD FAIZAL HASHIM

19 Jun 2022, 1:41 pm
JOHOR BAHRU – Penghantar makanan didenda RM10,000 selepas mengaku bersalah di Mahkamah Sesyen, di sini hari ini atas dua pertuduhan menghantar dan memulakan komunikasi bahan lucah menerusi aplikasi media sosial, dua tahun lalu.
Tertuduh, Muhammad Khair Maani, 25, membuat pengakuan itu selepas pertuduhan dibacakan di hadapan Hakim, Datuk Che Wan Zaidi Che Wan Ibrahim.
Mengikut kedua-dua pertuduhan, Muhammad Khair didakwa menggunakan platform media sosial Instagram secara sedar telah memulakan penghantaran komunikasi berbentuk gambar dan video lucah sifatnya dengan niat untuk menyakitkan hati orang lain.
Kedua-dua pertuduhan itu dilakukan di Blok C, Taman Ungku Tun Aminah, di sini, kira-kira pukul 8.50 pagi pada 25 Januari 2020.
Bagi perbuatan itu, tertuduh didakwa mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) Akta yang sama.
Jika sabit kesalahan, tertuduh boleh dikenakan denda tidak melebihi RM50,000 atau dipenjara tidak melebihi satu tahun atau kedua-duanya dan boleh didenda RM1,000 bagi setiap hari kesalahan itu diteruskan selepas pensabitan.

Sebelum menjatuhkan hukuman, Che Wan Zaidi meminta bilik pendakwaan dikosongkan kecuali tertuduh dan pihak pendakwaan bagi memaparkan video dan gambar kejadian bagi tujuan pengesahan dilakukan.
Dalam rayuannya, tertuduh memohon hukuman diringankan kerana hanya bekerja sambilan dan menanggung ibu serta adiknya.-KOSMO! ONLINE


NSL: Maisarah ada peluang atasi An Najwa
Oleh MUHAMMAD ZUHAILY BADLISHAH

19 Jun 2022, 1:15 pm
JURULATIH Pahang Tulips, Hapizah Jaafar percaya, goal shooter pasukannya, Siti Maisarah Affandi mampu mencapai impian bergelar penjaring terbanyak Sooka Netball Super League (NSL) 2022.
Maisarah, 22, berada pada landasan tepat apabila mendahului carta penjaring terbanyak minggu lalu dengan 229 jaringan, mengatasi penyandang gelaran itu iaitu An Najwa Azizan dari Johor Jewels (222 jaringan).
Kecemerlangan itu membolehkan Pahang mengesahkan tempat awal ke separuh akhir sebagai empat pasukan teratas walaupun masih berbaki satu lagi aksi menentang juara bertahan, Kuala Lumpur (KL) Wildcats malam ini.
“Sebenarnya saya sudah jangka sebelum NSL bermula lagi sebab dalam saingan remaja dia (Maisarah) dapat penjaring terbanyak. Kemungkinan besar dia boleh capai apa yang dia impikan untuk musim ini,” kata Hapizah.
Menurut Hapizah, antara faktor peningkatan ketara prestasi Pahang musim ini berbanding edisi pertama tahun lepas adalah disebabkan juga persediaan rapi yang telah dilakukan.
Format baharu kali ini yang boleh menyenaraikan 15 pemain berbanding hanya 12 orang tahun lepas turut memainkan faktor utama kejayaan Pahang mencapai sasaran awal ke separuh akhir.

“Persediaan tahun lepas sedikit terganggu sebab ada pemain kami menduduki peperiksaan SPM (Sijil Pelajaran Malaysia). Tahun ini kita ada ramai pemain, jadi ada pengganti jika berlaku masalah atau kecederaan.
“Walaupun sasaran awal tercapai, tetapi sebagai jurulatih saya masih belum berpuas hati. Mana-mana jurulatih sentiasa nak yang lebih baik lagi sehingga dapat pencapaian terbaik,” jelasnya.


NSL: Misi wajib menang Negeri Sembilan Venom
Oleh KOSMO!

19 Jun 2022, 1:30 pm
NEGERI Sembilan (NS) Venom enggan menjadi mangsa kejutan Melaka Mystic menjelang aksi terakhir liga sepusingan Sooka Netball Super League (NSL) 2022 di Stadium Juara, Bukit Kiara hari ini.
Melaka ketika ini masih belum merekodkan sebarang kemenangan daripada enam perlawanan dan hampir pasti tersingkir daripada NSL musim depan.
Sudah tentu Melaka mahu menutup kempen musim ini dengan sekurang-kurangnya satu kemenangan tatkala NS Venom juga perlu meraih keputusan sama untuk kekal beraksi di NSL musim depan.
Goal shooter NS Venom, Dayang Hafzlizawatie Datu Muhammar, 23, menggesa rakan sepasukannya agar meningkatkan aspek penyudah.
“Kami sedikit lemah di bahagian serangan kerana bola susah turun dekat shooter, selain penyudah juga perlu diperkemaskan lagi.
“Melaka sebuah pasukan yang ‘mistik’ kerana mereka boleh bermain. Jadi, kami perlu berikan tentangan yang hebat dan baiki segala kesalahan kerana kami wajib menang perlawanan ini,” katanya.

Jurulatih NS Venom, Nur Hidayah Mustafar mengharapkan anak-anak buahnya dapat menunjukkan intensiti permainan tinggi sama ketika menentang Selangor Angels meskipun tewas 36-44 hujung minggu lalu.


[VIDEO] Jenazah Adibah Noor selamat dikebumikan
Oleh MOHD. HAIKAL ISA

19 Jun 2022, 12:39 pm
KUALA LUMPUR – Jenazah pelakon dan penyanyi Adibah Noor selamat dikebumikan di Tanah Perkuburan Islam AU 2, di sini sekitar pukul 11.30 pagi tadi.
Adibah atau nama sebenarnya, Adibah Noor Mohamed Omar, 51, meninggal dunia malam tadi disebabkan kanser ovari tahap empat.
Terdahulu, Allahyarham dibawa ke Masjid Al Ansar, Keramat berhampiran rumah keluarganya pada pukul 9 pagi tadi.
Selain ahli keluarga, antara selebriti tanah air yang hadir memberikan penghormatan terakhir termasuklah Datuk M. Nasir, Datuk Hans Isaac, Datuk Afdlin Shauki, Sharifah Amani, Saiful Apek, Nikki Palikat dan Suki Low.
Malam tadi, dunia hiburan tanah air dikejutkan dengan perkhabaran duka apabila Adibah meninggal dunia sebuah hospital swasta di ibu negara.
Khabar dukacita tersebut mula diketahui umum menerusi hantaran akaun Instagram kenalan artis iaitu pelakon, Datin Emylia Rosnaida.

Menurut beberapa rakan artis yang rapat dengan Allahyarham ketika beliau bertanding di program realiti, Gegar Vaganza musim kelapan (GV8), pelantun lagu Terlalu Istimewa itu sudah lama menderita penyakit berkenaan namun memilih untuk merahsiakan penyakitnya dari pengetahuan umum.
Minggu lalu, namanya kembali menjadi tajuk utama dunia hiburan setelah tersebar gambar terbarunya yang kelihatan mengalami penurunan berat badan ketara.
Namun, Adibah mendedahkan kepada media bahawa perubahan ketara berkenaan adalah disebabkan amalan pemakanannya, iaitu dengan memilih diet yang lebih sihat semenjak bulan Ramadan lalu.
Kemunculan awal Allahyarham di layar perak bermula pada tahun 2005  menerusi naskhah seperti Sepet, Gubra dan Mukhsin karya sutradara Allahyarham Yasmin Ahmad.
Sejak dari situ, beliau mula membuat kemunculan dalam puluhan drama televisyen dan filem tempatan.
Dalam dunia nyanyian, Adibah pernah merakamkan dua buah album studio iaitu Terlalu Istimewa (2005) dan Teman (2010).
Lagu Terlalu istimewa pernah dijulang sebagai Anugerah Juara Lagu ke-21 (AJL21) pada 2007. – KOSMO! ONLINE


HFMD: 86.6 peratus kes di Johor libatkan kanak-kanak bawah 6 tahun
Oleh KHAIRUL MOHD. ALI

19 Jun 2022, 1:32 pm
ISKANDAR PUTERI – Sejumlah 86.6 peratus daripada 6,987 kes penyakit tangan, kaki dan mulut (HFMD) yang direkodkan Johor setakat ini melibatkan kanak-kanak berusia bawah 6 tahun.
Pengerusi Jawatankuasa Kesihatan dan Perpaduan negeri, Ling Tian Soon berkata, jumlah itu turut membabitkan kumpulan kanak-kanak berusia 7 hingga 12 tahun iaitu 816 kes iaitu 11.7 peratus manakala selebihnya berusia lebih daripada 13 tahun.
“Walaupun berlaku peningkatan besar dalam penularan kes HFMD berbanding hanya 104 kes dalam tempoh sama tahun 2021, namun situasi ini dilihat masih dalam keadaan terkawal.
“Peningkatan jumlah kes ini memang sudah dijangka akan berlaku pada tahun ini berikutan kelonggaran Prosedur Operasi Standard (SOP) selepas pembukaan semula pelbagai sektor ekonomi ketika ini” katanya.
Beliau berkata demikian ketika menjawab soalan lisan Datuk Ramlee Bohani (BN-Kempas) berhubung peningkatan kes HFMD yang sedang berlaku ketika ini sempena Sidang Dewan Undangan Negeri (DUN) di Kota Iskandar, di sini hari ini.
Tambah Tian Soon, ketika ini terdapat sebanyak lima lokasi wabak aktif HFMD dilaporkan di negeri ini iaitu dua lokasi di Johor Bahru dan Kota Tinggi manakala satu di Batu Pahat.

“Setakat semalam, lokasi penularan wabak HFMD di negeri ini pula membabitkan 100 lokasi antaranya taska (42 wabak); rumah persendirian (22 wabak); tabika (13 wabak); tadika (sembilan wabak); prasekolah (tujuh wabak); sekolah rendah (tiga wabak); pusat jagaan harian (dua wabak) dan lain-lain (dua wabak),” jelasnya.-KOSMO! ONLINE


Gaji minimum RM3,500 untuk selesa di bandar
Oleh KOSMO!

20 Jun 2022, 9:07 pm
PETALING JAYA – Perlu bergaji RM3,500 untuk hidup selesa sebagai orang bujang di bandar.
Itu antara pendapat orang ramai berhubung pendapatan yang wajar diperolehi bagi memiliki kehidupan yang selesa di bandar pada ketika ini.
Perkara tersebut dibincangkan netizen apabila seorang pesohor Twitter dikenali sebagai @brgsjks mengutarakan soalan tersebut di Twitternya hari ini.
“Kalau nak kerja dan menetap di Kuala Lumpur, berapa gaji yang dikira okey? Maksud okey ialah tidak perlu ikat perut, cukup makan dan boleh buat simpanan untuk kecemasan,” soalnya.
Menjengah di ruangan komen, ramai pengguna berpendapat kos sara hidup kini semakin tinggi sehingga menyebabkan seorang individu bujang perlu berpendapatan RM4,000 ke atas bagi menikmati kehidupan yang selesa di kawasan bandar.
Rata-rata juga bersetuju, pasangan berkahwin perlu mempunyai jumlah pendapatan sekurang-kurang RM8,000 bagi pasangan yang mempunyai seorang anak.

“Sejujurnya, perlu gaji RM4,000 baru rasa selesa untuk orang bujang yang perlu menyewa, pakai kereta dan berulang ke tempat kerja naik kereta. Sekarang pula semua benda mahal, sangat terasa dengan kos sara hidup yang semakin tinggi sekarang,” kata If.
“Minimum RM3,5000 untuk selesa dekat Kuala Lumpur. Dah kahwin RM5,500 minimum individu. Campur suami isteri RM11,000 untuk selesa dan boleh menyimpan,” kata Zieyzul.
“Bujang minimum RM4,500, kahwin tak ada anak kena ada RM6,000 ke atas, dah ada anak seorang kena ada RM8,500,” kata Zal.
“Dulu pekerjaan pertama gaji RM2,300, bujang. Masih cukup dan boleh simpan RM500. Tapi kena pergi kerja naik motosikal,” kongsi Kerol. – KOSMO! ONLINE


Banjir: 83 penduduk di Daerah Bandar Baharu terjejas
Oleh AZAHAR HASHIM

20 Jun 2022, 11:14 pm
BANDAR BAHARU – Seramai 83 penduduk terjejas akibat banjir kilat yang melanda mukim Selama, Relau dan Sungai Batu di sini pada petang ini.
Kawasan tersebut dinaiki air selepas berlaku hujan lebat lebih dua jam bermula pukul 4 petang tadi.
Pegawai Angkatan Pertahanan Awam (APM) Daerah Bandar Baharu, Leftenan (PA) Abdul Rahim Khairuddin berkata, sebuah pusat pemindahan sementara (PPS) dibuka di Dewan Keda Sungai Tengas dalam mukim Selama pada pukul 8 malam.
“PPS tersebut pada masa ini menempatkan 15 mangsa daripada empat keluarga dari kampung Sungai Tengas,” katanya di sini hari ini.
Katanya, beberapa lokasi yang dinaiki air di mukim Relau dan Sungai Batu semakin surut dengan keadaan kembali pulih. – KOSMO! ONLINE


Pesawat India mendarat cemas selepas enjin terbakar
Oleh KOSMO!

20 Jun 2022, 9:00 pm
NEW DELHI – Sebuah pesawat penumpang di India terpaksa membuat pendaratan cemas apabila enjinnya terbakar selepas seekor burung merempuh bahagian turbin semalam, lapor akhbar The Sun.
Ketika kejadian, pesawat milik SpiceJet membawa seramai 185 penumpang itu sedang dalam perjalanan dari Patna ke New Delhi.
Namun, juruterbang terpaksa berpatah balik ke lapangan terbang di Patna sejurus selepas berlepas apabila bahagian sayap pesawat terbakar.
“Penerbangan itu berpatah balik ke lapangan terbang di Patna selepas kakitangan lapangan terbang  menyedari terdapat kebakaran pada sayap kiri pesawat lantas memberitahu pegawai bertugas.
“Semua 185 penumpang dipindahkan  dengan selamat,” kata Majistret Daerah, Chandrashekhar Singh.
Sementara itu, seorang penumpang memberitahu wartawan bahawa dia terdengar bunyi yang datang dari arah sayap.

“Juruterbang membuat pengumuman bahawa terdapat sedikit masalah dan kami akan berpatah balik ke Patna. Ia amat menakutkan,” katanya.
Direktorat Jeneral Penerbangan Awam berkata, pesawat itu dilanggar oleh seekor burung sebelum enjin kirinya mati. – AGENSI


Peluncur layang-layang maut dalam puting beliung mini
Oleh KOSMO!

20 Jun 2022, 9:30 pm
NORMANDY, PERANCIS – Seorang peluncur layang-layang terbunuh dalam kejadian ‘puting beliung mini’ di Perancis yang menyebabkan mangsa terhempas pada tingkap sebuah restoran tepi pantai, lapor akhbar The Sun semalam.
Peluncur berusia 31 tahun itu mati di tempat kejadian dalam insiden di Pantai Normandy, Sabtu lalu.
Lima lagi pengunjung dilaporkan cedera dan dibawa ke hospital terdekat, manakala seorang lagi yang hilang di laut kemudiannya ditemui dalam keadaan selamat.
Menurut saluran radio Francebleu, fenomena angin puting beliung tersebut berlaku secara tiba-tiba dan tiada dalam ramalan cuaca.
Datuk bandar  tempatan,  Thierry Granturco menyifatkan fenomena tersebut sebagai ‘ganas’ kerana ia tidak pernah dilihat di pantai itu.
“Angin bertiup amat kencang dan berakhir dengan kejadian ‘puting beliung kecil’.

“Kami telah berhubung dengan perkhidmatan Meteorologi Perancis dan diberitahu bahawa  cuaca ekstrem mengejut itu adalah di luar ramalan mereka.
“Kami sudah tahu bahawa angin akan bertiup kencang dan telah mengumumkannya pada awal petang, namun tidak menyangka bahawa ia akan bertukar ganas pada pukul 8.30 malam (waktu tempatan),” kata Granturco. – Agensi


Harga Perodua Kembara 4×4 lama makin tinggi
Oleh KOSMO!

20 Jun 2022, 9:13 pm
PETALING JAYA – Jika sebelum ini dituduh sebagai kenderaan pacuan empat roda (4×4) paling kurang berkuasa, namun kini ia kembali diburu.
Perodua Kembara merupakan kembar kepada Daihatsu Terios di pasaran Jepun ketika ini menjadi buruan penggemar sukan lasak terutamanya 4×4.
Dengan ‘body’ yang kecil, ia mampu untuk mengharungi permukaan jalan tidak rata dan boleh menyelinap ke kawasan-kawasan sukar.
Pada 10 tahun lalu, Perodua Kembara dipandang sepi sehingga harganya turun kepada RM3,000 sebuah, namun ketika ini harga tersebut sudah tidak dijumpai.
Tinjauan di beberapa laman automotif tempatan, harga 4×4 pertama negara itu telah mencecah harga sehingga RM18,000 sebuah.
Difahamkan kenderaan 4×4 ini menjadi pilihan golongan muda kerana kos selenggara yang murah serta memiliki bentuk yang cantik.

Rata-rata orang ramai juga bersetuju harga kenderaan kebanggaan Malaysia itu dipelihara dan seterusnya menjadi ikon kepada kenderaan 4×4 yang lain.
“Memang harga Kembara tinggi sekarang, siapa yang ada tu simpan dan baik pulih semula. Jaga khazanah negara tu, ” jelas Ahmad Faizu.
“Buat masa ni banyak lagi di pasaran, bukan sukar nak cari tapi harga dah mula mahal jika dibandingkan sebelum ini.
” Kalau dulu orang kata Kembara kuat makan minyak, itu sebab jatuh murah. Tapi sekarang harga dah naik,” kata Zulfaiezi. – KOSMO! ONLINE.


Pulau cantik di Britain untuk dijual
Oleh KOSMO!

20 Jun 2022, 10:00 pm
EDINBURGH – Sebuah pulau yang terletak di kepulauan Shetland di Scotland akan dijual oleh pemiliknya selepas 30 tahun, lapor akhbar Mirror UK, semalam.
Pulau Vaila yang terletak kira-kira 10 minit perjalanan bot dari tanah besar Shetland itu berkeluasan 306.3 hektar. Ia mempunyai pantai  sepanjang 10.5 kilometer dan sebuah menara loceng yang menghadap ke laut.
Pulau itu juga mempunyai Vaila Hall iaitu sebuah ‘istana’ abad ke-17 yang dilengkapi enam bilik tidur dan digambarkan sebagai salah satu bangunan paling menarik di Shetland.
Pulau Vaila ditawarkan pada harga lebih £1.75 juta (RM9.4 juta), demikian menurut akhbar Daily Star.
Pemilik pulau itu, Richard Rowland dan Dorota Rychlik tinggal di sana selama hampir 30 tahun selepas berpindah dari London. Pasangan itu memulihkan Vaila Hall dan berkahwin di pulau tersebut.
“Kami telah melalui 30 tahun yang hebat di sana dan sekarang saya rasa sudah tiba masanya untuk orang lain mengambil alih tempat itu. Seseorang perlu menjadi lebih realistik bahawa tiada yang kekal selamanya,” kata Roland kepada laman berita Shetland News.

Pulau itu juga mempunyai sebuah kotej dengan dua bilik tidur dan sebuah rumah ladang dari abad ke-19.
Rumah ladang itu dilengkapi dengan kandang lembu yang digelar ‘rumah paus’ kerana memuatkan rangka paus sperma sepanjang 12.8 meter yang terdampar di pulau itu pada tahun 2000. – Agensi


Perniagaan disyaki punca remaja wanita diserang peniaga
Oleh OTHMAN YAHAYA

20 Jun 2022, 10:33 pm
SUNGAI PETANI – Seorang remaja perempuan berusia 18 tahun cedera pada kening selepas berlaku pertengkaran dengan seorang peniaga di kawasan peranginan Pantai Merdeka di sini semalam.
Dalam kejadian kira-kira pukul 6 petang itu, remaja terbabit dikatakan bergelut dengan peniaga wanita berusia 23 tahun sehingga dia mengalami kecederaan pada kening kanan dipercayai akibat diserang menggunakan kunci kereta.
Video pergaduhan tersebut turut tular di media sosial.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku ketika mangsa sedang membantu kakaknya berniaga barang mainan kanak-kanak di sebuah gerai di situ.
“Suspek yang merupakan seorang operator kilang sebelum itu menemui mangsa dan berlaku pertengkaran antara mereka.
“Mangsa dikatakan diserang menggunakan kunci kereta sehingga mengakibatkan kecederaan pada kening kanan selain mengadu sakit pada badan kerana terjatuh akibat ditolak suspek,” katanya di sini hari ini.

Menurutnya, pergelutan tersebut berjaya dileraikan orang ramai sebelum mangsa dihantar mendapatkan rawatan ke Hospital Sultan Abdul Halim (HSAH) di sini.
Tambahnya, pihaknya bertindak menahan suspek dan hasil siasatan awal mendapati punca kejadian kerana suspek dikatakan tidak berpuas hati dengan keluarga mangsa berkaitan perniagaan yang diusahakan mereka di situ. – KOSMO! ONLINE


Lelaki tendang, baling batu ke arah kucing ditahan
Oleh NUR SYAZWANA MANSOR

20 Jun 2022, 11:46 pm
SUNGAI PETANI – Polis menahan seorang lelaki yang bertindak ganas dengan menendang dan membaling objek dipercayai batu ke arah dua ekor kucing dalam kejadian di kaki lima bangunan premis di Taman Semeling Maju, Bedong dekat sini pada Sabtu lalu.
Suspek yang berusia 27 tahun itu ditahan di rumahnya di Kampung Pengkalan Merbok, Bujang, Merbok dekat sini pada pukul 1.29 petang tadi.
Terdahulu tular rakaman sistem televisyen litar tertutup (CCTV) berdurasi tiga minit yang memaparkan tindakan suspek melakukan keganasan terhadap dua ekor kucing.
Ketua Polis Daerah Kuala Muda, Asisten Komisioner Zaidy Che Hassan berkata, tangkapan tersebut dilakukan susulan laporan polis yang dibuat seorang lelaki selepas melihat perbuatan tidak bermoral suspek menerusi rakaman CCTV di tempat kerjanya pada semalam.
Katanya, siasatan awal mendapati kejadian berlaku kira-kira pukul 1.09 pagi, Sabtu lalu yang mana suspek mendakwa mengalami gangguan emosi kerana tidak bekerja.
“Temu bual dengan ahli keluarga suspek pula memberitahu lelaki itu sebelum ini merupakan seorang pencinta kucing dan banyak memelihara haiwan tersebut di rumahnya,” katanya dalam satu kenyataan di sini hari ini.

Menurut beliau, susulan kejadian itu, Jabatan Perkhidmatan Veterinar (JPV) negeri telah bertindak menyelamatkan kucing-kucing tersebut dan dibawa ke jabatan untuk rawatan.
“Suspek akan dibawa ke Mahkamah Majistret Sungai Petani pada esok untuk permohonan reman bagi siasatan lanjut,” ujarnya. – KOSMO! ONLINE


Penunggang motosikal cedera dirempuh kereta lari sekatan polis
20 Jun 2022, 9:28 pm
PETALING JAYA – Tindakan seorang pemandu kereta melarikan diri daripada sekatan jalan raya (SJR) menyebabkan seorang penunggang motosikal cedera dirempuh dalam kejadian di Lebuh Raya SPRINT Kilometer 0.4 menghala Tol Damansara, dekat sini awal pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, sepasukan polis daripada Bahagian Siasatan dan Penguatkuasaan Trafik, Ibu Pejabat Polis Daerah Petaling Jaya telah membuat satu SJR melalui Ops Alkohol di lebuh raya tersebut pukul 2.10 pagi.
“Semasa sekatan dijalankan, polis telah menahan sebuah kereta Perodua Bezza namun, pemandu tersebut bertindak memecut meninggalkan lokasi SJR.
“Kereta tersebut telah merempuh penunggang motosikal yang merupakan seorang lelaki tempatan yang turut sama melalui SJR itu.
“Rempuhan itu menyebabkan mangsa yang berusia 46 tahun cedera ringan,” katanya dalam satu kenyataan di sini hari ini.
Jelasnya, kes kini disiasat dibawah Seksyen 43(1) Akta Pengangkutan Jalan 1987.

Ujar beliau, pemilik kenderaan yang terlibat diminta tampil ke balai polis berhampiran atau berhubung terus dengan Penolong Pengawai Penyiasat Trafik, Sarjan Azaruddin Mokhtarzad di talian 011-1171 3436 bagi membantu siasatan. -KOSMO! ONLINE


‘Jangan bandingkan saya dengan orang lain’ – Azmin
Oleh SAFINA RAMLI

20 Jun 2022, 10:01 pm
BALIK PULAU – Ahli Majlis Pimpinan Tertinggi (MPT), Parti Pribumi Bersatu Malaysia (Bersatu), Datuk Seri Mohamed Azmin Ali meminta semua pihak agar tidak membandingkan dirinya dengan Datuk Zuraida Kamarudin yang kini berhijrah menyertai Parti Bangsa Malaysia (PBM).
Mohamed Azmin yang juga Menteri Kanan Perdagangan Antarabangsa dan Industri menjelaskan, beliau mengambil keputusan menyertai Bersatu sebelum ini bukan kerana paksaan sesiapa.
”Tidak perlu dibandingkan saya dengan orang lain (Zuraida) kerana apabila saya pilih Bersatu ini bukan paksaan, saya menyertai Bersatu kerana dekat dengan diri saya yang mahu parti yang progresif dan inklusif kepada semua.
”Bersatu lakukan anjakan paradigma dalam perlembagaan parti yang membuatkan parti ini terbuka kepada semua kaum, jadi saya perlu pertahankan parti bersama kepimpinan Tan Sri Muhyiddin Yassin, saya akan beri tenaga dan sumbangan untuk kukuhkan Bersatu,” katanya selepas melakukan lawatan kerja di sini hari ini.
Mengulas lanjut, Mohamed Azmin berkata, beliau yakin dasar-dasar yang dibawa Bersatu sehingga membantu negara keluar daripada kemelut kesihatan, ekonomi dan politik akan membuatkan parti itu diterima rakyat pada pilihan raya nanti.
Dalam pada itu, Mohamed Azmin yang juga Ahli Parlimen Gombak berkata, beliau juga bersedia untuk bertanding di mana-mana kerusi yang ditetapkan oleh pucuk pimpinan Bersatu.

”Saya telah lakukan sedaya upaya untuk bangunkan Gombak sebelum ini. Saya serahkan kepada parti untuk membuat keputusan, saya ahli biasa sahaja dan jika dipilih saya bersedia bertanding di mana-mana sekalipun termasuk di Permatang Pauh.
”Keputusan untuk bertanding di mana -mana kerusi bukan saya yang tentukan, saya akan patuh kepada keputusan parti. Spekulasi akan kembali menyertai PKR hanya spekulasi semata-mata,” ujarnya. – KOSMO! ONLINE


Kumpulan bersenjata bunuh 20 orang awam di Mali
Oleh KOSMO!

20 Jun 2022, 7:30 pm
BAMAKO, Mali – Kumpulan bersenjata membunuh sekurang-kurangnya 20 orang awam dalam serangan ke atas beberapa buah kampung dekat Gao di utara Mali, manakala seorang askar pengaman Pertubuhan Bangsa-Bangsa Bersatu (PBB) maut akibat letupan periuk api di rantau bergolak berkenaan.
‘Penjenayah pengganas’ membunuh sekurang-kurangnya 20 penduduk awam di dalam beberapa buah pondok di kawasan penempatan Anchawadj Sabtu lalu, kata seorang pegawai kanan polis yang meminta identitinya dirahsiakan.
Seorang pegawai tempatan menyalahkan kumpulan militan Islam berhubung serangan itu dan berkata, 24 orang terbunuh sambil menambah, pembunuhan kejam itu berlaku di Ebak, sekitar 35 kilometer ke utara Gao.
“Situasi di Anchawadj amat membimbangkan dengan penduduk awam melarikan diri kerana takut keganasan akan merebak,” tambahnya.
Dalam pada itu, seorang askar pengaman PBB terbunuh kelmarin akibat terpijak periuk api semasa rondaan di Kidal, utara Mali, kata El Ghassim Wane selaku ketua pasukan pengaman PBB,  MINUSMA dalam satu kenyataan di laman Twitter.
Seorang lagi pegawai MINUSMA memberitahu agensi berita AFP bahawa askar pengaman yang terkorban adalah daripada kontinjen Guinea.

Setakat ini, belum ada pengesahan serangan itu dilakukan oleh kumpulan militan tetapi pejuang-pejuang yang mengaku taat setia sama ada kepada rangkaian Al-Qaeda atau Daesh bergerak aktif di rantau itu.
Rantau Gao menjadi semakin tidak stabil dan ganas sejak kumpulan pemisah Tuareg bangkit menentang kerajaan Mali dalam tahun 2012.
Pejuang Al-Qaeda dan Daesh mengambil kesempatan daripada pemberontakan untuk melancarkan serangan mereka sendiri dengan mengancam untuk menawan ibu kota Mali, Bamako sehinggalah tentera Perancis mengusir mereka pada 2013. – AFP


Lebih 10,000 pekerja asing Nepal meninggal dunia di rantau Teluk, Malaysia
Oleh KOSMO!

20 Jun 2022, 8:30 pm
KATHMANDU, NEPAL – Lebih 10,000 pekerja asing Nepal meninggal dunia  di negara-negara Teluk disebabkan antaranya kerana kekurangan air minuman, makanan dan waktu bekerja  yang panjang dalam keadaan cuaca panas, lapor laman berita Wion News semalam.
Berdasarkan rekod kerajaan Nepal, kategori kematian kedua terbesar adalah kematian secara semula jadi. Kerajaan Nepal bagaimanapun tidak menjelaskan maksud kategori itu.
Ketua Pengarah Pejabat Pekerjaan Asing, Rajan Prasad Shrestha berkata, Nepal merupakan salah satu pembekal tenaga buruh utama di Asia Selatan.
“Secara purata, kami menghantar 500,000 rakyat Nepal ke luar negara. Terdapat angka signifikan bagi warga Nepal yang bekerja di rantau Teluk dan Malaysia.
“Kebanyakan kematian berlaku di Malaysia, Arab Saudi, Qatar dan Emiriyah Arab Bersatu (UAE), di mana kematian secara semula jadi dan serangan jantung menjadi penyebab utama,” katanya.
Dari Jun 2008 hingga Februari 2022, seramai 10,482 pekerja asing Nepal di luar negara telah meninggal dunia.

Dalam masa lapan bulan lalu sahaja, sebanyak 1,029 kematian direkodkan dengan 213 pekerja yang pulang ke Nepal mengalami kecederaan, penyakit dan kecacatan jangka panjang.
Kematian mereka diklasifikasikan dalam beberapa kategori seperti serangan jantung,  semula jadi, kemalangan jalan raya, bunuh diri dan kematian di tempat kerja.
Selain penyakit berkaitan kardiovaskular, bilangan pekerja asing Nepal yang disahkan menghidap kegagalan fungsi buah pinggang turut meningkat terutamanya di negara-negara Teluk.
Selepas bertanyakan hal itu kepada pekerja yang sudah  pulang, mereka memberitahu bahawa kebanyakan pekerja dipaksa untuk bekerja di bawah keadaan sukar dengan ketiadaan akses yang betul kepada air minuman dan makanan.
Daripada semua pekerja Nepal yang bekerja di luar negara, hanya lima peratus adalah pekerja mahir, manakala 74 peratus merupakan pekerja tidak mahir dan 21 peratus separa mahir. – Agensi


Bomba bantu urus pengebumian jenazah wanita berat 200 kilogram
Oleh ROHANA MOHD. NAWI

20 Jun 2022, 6:51 pm
KOTA BHARU – Seramai 15 lelaki termasuk tujuh anggota bomba mengusung jenazah seorang wanita yang mempunyai berada badan 200 kilogram selepas meninggal dunia di rumahnya di Kampung Padang Demit, Kubang Kerian di sini hari ini.
Amizah Amdam, 37, yang mengalami masalah obesiti dan paras oksigen rendah dalam badan meninggal dunia kira-kira 7.30 pagi tadi.
Bapanya, Amdam Nuh, 69, berkata, anak keempat daripada lima orang adik beradik itu hanya mampu terlantar di rumah sejak dua bulan lalu apabila berat badannya semakin bertambah.
Katanya, sejak daripada itu, Amizah perlu bergantung kepada mesin bantuan pernafasan setiap masa.
“Amizah sepatutnya ada janji temu dengan doktor pakar di Hospital Universiti Sains Malaysia, Kubang Kerian tiga hari lagi untuk berbincang mengenai rawatan bariatrik yang dicadang untuk menurunkan berat badan.
“Bagaimanapun, hasratnya tidak kesampaian apabila dia meninggal dunia pagi tadi. Saya sempat mengajarnya mengucap dua kalimah syahadah selepas menunaikan solat subuh,” katanya ketika ditemui pemberita di Tanah Perkuburan Islam Paya Demit di sini hari ini.

Jenazah Amizah selamat dikebumikan di tanah perkuburan tersebut kira-kira pukul 2.30 petang tadi dengan bantuan anggota bomba dari Balai Bomba dan Penyelamat Kota Bharu dan penduduk kampung.
Sementara itu, Pegawai Kanan Bomba 2, Mohd. Nazarol Abdullah berkata, pihaknya menerima panggilan kecemasan untuk membantu urusan pengebumian jenazah pada pukul 1.45 tengah hari tadi.
Katanya, seramai tujuh anggota membantu mengurus jenazah dengan mengusung wanita itu menggunakan kain pelikat bagi menggantikan tali dan pengusung. – KOSMO! ONLINE


Kanak-kanak Britain tertekan akibat kos sara hidup
Oleh KOSMO!

20 Jun 2022, 6:30 pm
LONDON – Satu kajian mendapati kanak-kanak di Britain mempunyai pemikiran untuk membunuh diri disebabkan oleh peningkatan kos sara hidup yang mendadak, lapor akhbar Mirror UK semalam.
Pertubuhan kebajikan kanak-kanak, The Childhood Trust mengeluarkan laporan kajian itu yang menganalisis kesan buruk krisis kos sara hidup di Britain terhadap kanak-kanak.
Pertubuhan tersebut memberi amaran bahawa berjuta-juta kanak-kanak Britain kini berada dalam situasi yang amat ‘rapuh’.
Seorang budak perempuan memberitahu bahawa dia menonton televisyen untuk melupakan rasa laparnya. Kanak-kanak berumur tujuh tahun bernama Laura itu berkata: “Saya bertanya kepada ibu sekiranya kami  mempunyai makanan dan dia memberitahu saya bahawa makanan ada sekiranya kami mempunyai wang.”
Sementara itu, seorang lagi kanak-kanak berkata, ibunya sedang bergelut untuk membayar bil elektrik.
“Saya berasa amat sedih. kediaman kami amat sejuk dan saya amat takut kerana pemanas kami  tidak berfungsi,” ujarnya.

Kajian tersebut melibatkan 1,468 ibu bapa dengan separuh daripada mereka berkata,  anak-anak mereka berasa tertekan dan semakin kurang tersenyum. Semakin ramai keluarga  di Britain tiada wang untuk membeli makanan selepas membayar kos bahan api seperti petrol, gas dan elektrik yang melambung tinggi.
Selain itu, hampir satu dalam setiap 10 kanak-kanak juga mula mencederakan diri sendiri dan lapan peratus lagi memaparkan kecenderungan untuk bunuh diri. – Agensi


Datuk 90 tahun kahwini bekas kakak ipar 28 tahun
Oleh KOSMO!

20 Jun 2022, 7:00 pm
JAKARTA – Seorang warga emas di wilayah Sulawesi Tenggara menjadi perhatian kerana berkahwin dengan bekas kakak iparnya selepas bercerai dengan isterinya, lapor laman berita Detik.
Lelaki bernama Paduai, 90, itu berkahwin dengan Shintia, 28, yang merupakan kakak kandung bekas isterinya, Shinta, 25.
Menurut Shinta, dia tidak mempunyai masalah terhadap perkahwinan tersebut dan turut berasa bahagia melihatkan pasangan itu.
Dia juga mengesahkan telah lama berpisah dengan Paduai sebelum lelaki itu berkahwin dengan kakaknya.
“Selepas berpisah dengan Paduai barulah kakak saya berkahwin dengannya.
“Saya mendoakan yang terbaik untuk mereka,” katanya.

Pasangan tersebut melangsungkan perkahwinan pada 14 Jun lalu dalam satu majlis yang turut dihadiri oleh Shinta. – Agensi


Adegan berpelukan Sharnaaz, Jebat Jayden runtun hati netizen
Oleh MOHAMMAD SHAHEMY AZMI

20 Jun 2022, 6:25 pm
PETALING JAYA – Aksi berpelukan antara pelakon Sharnaaz Ahmad dengan anak tunggalnya, Jebat Jayden selepas dibebaskan daripada tahanan reman polis hari ini memancing emosi netizen yang rata-rata terharu melihat aksi dua beranak itu.
Menerusi sebuah video yang dimuat naik dalam Instagramnya, Sharnaaz atau mesra disapa Mamu melepaskan rindu sambil memeluk erat dan berkali-kali mencium pipi anaknya selepas tiga hari berada dalam tahanan.
“Saya okey. Insya-Allah. Baba (panggilannya) sayang awak,” tulis Sharnaaz.
Perkongsian penuh kasih sayang antara pelakon berusia 37 tahun dengan anaknya turut mendapat kata-kata sokongan daripada rakan -rakan artis yang meninggalkan komen positif kepadanya terhadap apa yang berlaku.
“Semoga tabah. Kau sahaja tahu apa sebenarnya yang berlaku. Kami sentiasa mendoakan kau!” ujar pelakon Fizo Omar.
“Baba dan Jayden kuat! Semoga sentiasa di bawah lindunganNya,” ujar pelakon Siti Elizad.

“Mamu! Semoga semuanya baik-baik belaka,” pinta penyanyi dan juga pelakon Shiha Zikir.
Sementara itu, netizen turut tersentuh apabila melihat kesedihan yang terpancar pada wajah Jebat ketika memeluk dan mencium bapanya.
“Nampak Jebat rindu babanya,” kata seorang netizen.
“Kesian Jebat. Baba kuat, Jebat sudah tentu kuat juga ya. Semoga dipermudahkan urusan,” komen seorang lagi peminatnya.
“Tengok muka Jebat, sedih sangat rasanya,” kata seorang pengguna Instagram.
Terdahulu, Sharnaaz dibebaskan dengan jaminan polis hari ini selepas tiga hari direman susulan kes pukul di sebuah kondominium di Segambut pada Khamis lalu.
Sharnaaz dalam kenyataannya kepada media menegaskan dia tidak sesekali akan melakukan tindakan bodoh yang boleh menjatuhkan nama sendiri dan keluarga.
Ketika diminta mengulas lanjut tentang kejadian tersebut, Sharnaaz atau nama lengkapnya Sharnaaz Ahmad Basir Ahmad itu bagaimanapun memberikan banyak respons memandangkan kes masih dalam siasatan di bawah Seksyen 323 dan 506 Kanun Keseksaan. – KOSMO! ONLINE


Wanita terkejut pengemis tonyoh kepala kerana tidak hulur wang
Oleh KOSMO!

20 Jun 2022, 8:00 pm
JAKARTA – Sebuah klip video tular di media sosial Indonesia memaparkan seorang pengemis menonyoh kepala seorang wanita kerana dia tidak menghulurkan wang, lapor laman berita Suara.com.
Video tersebut dimuat naik dalam akaun Tiktok @rzvlyt.
Rakaman itu memaparkan dua wanita sedang makan di sebuah restoran. Tiba-tiba, seorang pengemis bertudung putih datang menghampiri mereka.
Wanita bertudung kuning gelap itu kemudian menundukkan kepala tanda tidak dapat menghulurkan wang.
Pengemis itu kemudian dilihat menonyoh kepala wanita tersebut sebelum beredar dari restoran berkenaan.
Pengunjung-pengunjung lain dilihat ketawa melihat kepala wanita itu ditonyoh apabila tidak memberi wang.

Video itu mendapat perhatian netizen di ruangan komen.
“Padahal kakak tu sudah menolak dengan sopan,” tulis seorang netizen.
“Nak marah tapi orang tua, jadi kakak tu hanya boleh terkejut,” komen netizen kain. – Agensi


Wang simpanan pesara lesap RM650,000 ‘disedut’ Macau scam
Oleh MOHAMAD FAIZAL HASHIM

20 Jun 2022, 7:54 pm
JOHOR BAHRU – Wang simpanan seorang pesara swasta berjumlah lebih RM650,000 ‘hangus’ setelah diperdaya sindiket penipuan Macau scam.
Ketua Jabatan Siasatan Jenayah Komersial (JSJK) Johor, Asisten Komisioner Amran Md. Jusin berkata, lelaki berusia 68 tahun itu terjerat apabila didakwa dihubungi individu yang memperkenalkan diri sebagai anggota polis.
“Suspek menakutkan mangsa dengan memberitahu bahawa mangsa terbabit dengan pengambilan ubat terlarang dan penggubahan wang haram.
“Suspek meyakinkan mangsa bahawa akaun bank miliknya akan diaudit dan disiasat lalu mengarahkan warga emas itu memindahkan semua wang dari akaunnya ke dalam satu akaun bank lain kononnya bagi tujuan siasatan,” ujarnya dalam kenyataan hari ini.
Tambahnya, suspek turut meyakinkan mangsa bahawa terdapat notis perintah Mahkamah Tinggi yang mengarahkannya untuk memberikan kerjasama kepada pihak polis.
“Tanpa usul periksa, mangsa telah memindahkan sebanyak RM652,500 dari akaun bank miliknya kepada nombor akaun bank tempatan yang diberi suspek menerusi 22 transaksi bermula 11 Mei lalu hingga 5 Jun lalu,” katanya. -KOSMO! ONLINE


Pekerja pembersihan songlap barang kemas RM13,000 diberkas
Oleh ASLIZA MUSA

20 Jun 2022, 7:06 pm
IPOH – Polis berjaya memberkas seorang wanita yang disyaki mencuri barang kemas bernilai RM13,000 ketika melakukan kerja-kerja pembersihan di sebuah rumah di Taman Rapat Setia Baru di sini, kelmarin.
Wanita warga asing berusia 35 tahun itu ditahan oleh Bahagian Siasatan Jenayah, Ibu Pejabat Polis Daerah (IPD) Ipoh pada pukul 1.50 petang semalam di sebuah rumah di Pasir Puteh, di sini.
Ketua Polis Daerah Ipoh, Asisten Komisioner Yahaya Hassan berkata, laporan kehilangan barang kemas dibuat kelmarin oleh pengadu yang mengesyaki ia diambil pekerja warga asing yang datang ke rumahnya untuk melakukan kerja-kerja pembersihan.
“Satu operasi khas telah dijalankan bagi mengesan suspek sebelum berjaya diberkas dalam tempoh tidak lebih 24 jam selepas laporan diterima.
“Semasa tangkapan dilakukan, pihak polis telah merampas barang kes termasuk barang kemas disyaki milik pengadu bernilai RM13,000 selain resit-resit pajak gadai dan kedai emas,” katanya di sini hari ini.
Menurut beliau, suspek direman selama empat hari bermula hari ini hingga Khamis depan bagi membantu siasatan mengikut Seksyen 380 Kanun Keseksaan kerana mencuri. -KOSMO! ONLINE


Bas ekspres rempuh penghadang tol, 4 penumpang cedera
Oleh ASLIZA MUSA

20 Jun 2022, 6:43 pm
IPOH – Seramai 16 penumpang sebuah bas ekspres berdepan detik cemas apabila bas yang dalam perjalanan ke Terminal Bas Meru Raya, merempuh besi penghadang tol di Plaza Tol Jelapang arah selatan, di sini hari ini.
Dalam kejadian sekitar pukul 3 petang itu menyebabkan empat mangsa cedera ringan dan dihantar ke Hospital Raja Permaisuri Bainun (HRPB) untuk rawatan.
Jurucakap Jabatan Bomba dan Penyelamat Malaysia (JBPM) Perak berkata, sepasukan anggota dari Balai Bomba dan Penyelamat (BBP) Ipoh dan Meru Raya dihantar ke lokasi kejadian.
Katanya, nahas berlaku ketika bas dari Pulau Pinang itu keluar melalui Plaza Tol Jelapang untuk ke Terminal Bas Meru Raya.
“Bas berkenaan merempuh besi penghadang tol menyebabkan cermin hadapan kenderaan itu pecah selain remuk di beberapa bahagian.
“Seramai 16 penumpang berada dalam kenderaan itu melibatkan enam lelaki dan 10 wanita. Empat mangsa yang cedera dihantar ke hospital oleh Unit Bantuan Perkhidmatan Kecemasan (EMRS),” katanya. -KOSMO! ONLINE


Sara Duterte angkat sumpah Naib Presiden Filipina
Oleh KOSMO!

20 Jun 2022, 6:00 pm
MANILA – Anak kepada Presiden Filipina, Rodrigo Duterte mengangkat sumpah sebagai Naib Presiden baharu negara itu dalam satu majlis yang berlangsung di bandar Davao, semalam, lapor Badan Penyiaran Britain (BBC).
Sara Duterte, 44, mengangkat sumpah bersama Ferdinand Marcos Junior yang bakal menggantikan kedudukan bapanya sebagai Presiden Filipina tidak lama lagi.
Penggal selama enam tahun yang bakal ditempuh oleh Sara akan bermula secara rasmi pada 30 Jun ini.
“Hari-hari mendatang mungkin akan dipenuhi cabaran yang menuntut kita semua agar menjadi lebih bersatu sebagai sebuah negara,” kata beliau.
Sara menggantikan bapanya sebagai Datuk Bandar Davao lebih 10 tahun lalu sebelum bertanding jawatan  lain.
Kemenangan beliau dan Marcos yang juga anak bekas pemimpin diktator negara itu, Ferdinand Marcos  dalam pilihan raya pada Mei lalu dilihat sebagai pencapaian bersejarah dalam usaha untuk menjalinkan satu pakatan yang kuat.

Di Filipina, presiden dan naib presidennya  dipilih secara berasingan. – Agensi


1MDB enggan beri kerjasama kepada Menteri Kewangan Diperbadankan
Oleh ZULKIFLI MANZOR

20 Jun 2022, 5:10 pm
KUALA LUMPUR – Mahkamah Tinggi di sini hari ini diberitahu, Pengurusan 1Malaysia Development Berhad (1MDB) tidak memberi kerjasama dan enggan berbincang mengenai perkara berkaitan Memorandum dan Artikel Pertubuhan syarikat berkenaan dengan Menteri Kewangan Diperbadankan (MKD).
Bekas Setiausaha di Bahagian MKD, Datuk Siti Zauyah Mohd. Desa ketika memberitahu perkara itu kepada Mahkamah Tinggi berkata, Memorandum dan Artikel Pertubuhan 1MDB tidak sama dengan syarikat di bawah MKD yang lain serta terdapat pindaan dibuat tanpa kebenaran.
Kata beliau, Ketua Pegawai Eksekutif 1MDB ketika itu, Datuk Shahrol Azral Ibrahim Halmi semasa proses perbincangan dan penukaran saham Lembaga Pelaburan Terengganu (TIA) pada tahun 2009 memaklumkan kepada MKD bahawa 1MDB hanya berurusan dengan Perdana Menteri berhubung operasi dan hal ehwal syarikat.
“Mereka (1MDB) ada PM (Perdana Menteri) di belakang, sebab itu mereka beritahu hanya berurusan dengan PM,” katanya ketika menjawab soalan peguam Tan Sri Muhamad Shafee Abdullah.
Beliau merupakan saksi pendakwaan ke-26 memberi keterangan lisan semasa perbicaraan rasuah 1MDB terhadap bekas Perdana Menteri, Datuk Seri Najib Tun Razak.
Siti Zauyah berkata, beliau membangkitkan perkara itu kepada Menteri Kewangan II ketika itu, Datuk Seri Ahmad Husni Hanadzlah, namun Ahmad Husni memberitahunya tidak mahu terbabit dengan isu berkenaan.

Menurut beliau, bekas Ketua Setiausaha Perbendaharaan, Tan Sri Mohd Irwan Serigar Abdullah juga memberitahunya supaya tidak berbuat apa-apa mengenai perkara tersebut.
Selain itu, Siti Zauyah memberi keterangan tidak pernah melihat dokumen yang menunjukkan tandatangan Ahmad Husni membenarkan pemindahan M&A TIA kepada 1MDB apabila salinan dokumen pendakwaan itu dikemukakan oleh Muhamad Shafee.
Ahmad Husni dalam keterangan sebelum ini memberitahu mahkamah, beliau diminta oleh Najib supaya tidak campur tangan mengenai perancangan pelaburan 1MDB dalam syarikat perkhidmatan dan pengeluaran minyak, PetroSaudi International Ltd.
Najib berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan penggubahan wang haram membabitkan jumlah yang sama. – KOSMO! ONLINE


Pemandu kereta, penunggang motosikal maut nahas berasingan
Oleh NOR AZIAH MAT NOH

20 Jun 2022, 5:04 pm
KUALA LUMPUR – Seorang pemandu kereta dan seorang penunggang motosikal maut selepas terbabit dalam kemalangan di dua lokasi berasingan di Jalan Syed Putra dan Lebuh Raya Duta-Ulu Kelang (DUKE), di sini hari ini.
Ketua Jabatan Siasatan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, dalam kejadian pertama pada pukul 6 pagi, seorang lelaki memandu kenderaan utiliti sukan (SUV) jenis Toyota Fortuner dari Lebuh Raya Persekutuan menghala Bulatan Sultan Mohammad.
“Sebaik sampai di tempat kejadian, kenderaan itu dipercayai telah hilang kawalan lalu terbabas di bahu kiri jalan bertentangan dengan Sekolah Menengah Kuen Cheng.
“Akibat kemalangan tersebut pemandu lelaki berusia 30 tahun itu mengalami kecederaan parah di bahagian kepala dan disahkan meninggal dunia di lokasi kejadian,” katanya dalam kenyataan hari ini.
Dalam kejadian berasingan, Sarifudin berkata, berlaku kemalangan di Kilometer 3.2 Lebuh Raya DUKE menghala ke Gombak berhampiran susur ke Jalan Kuching melibatkan sebuah kereta Perodua Myvi dan sebuah motosikal Yamaha LC135 pada pukul 9.35 pagi.
“Penunggang motosikal dipercayai melanggar belakang kereta berkenaan menyebabkan mangsa yang berusia 26 tahun itu mengalami kecederaan parah dan disahkan meninggal dunia,” ujarnya.

Katanya, kedua-dua kes disiasat dibawah Seksyen 41 (1) Akta Pengangkutan Jalan 1987. – KOSMO! ONLINE